hotchpotch/miracl-hf-unified huggingface dataset:
ఆర్య(నటుడు)
ఆర్య(జననం:1980) ప్రముఖ భారతీయ నటుడు, నిర్మాత. ఎక్కువగా తమిళ సినిమాల్లో నటించిన ఆయన మళయాళంలో చాలా సినిమాలు నిర్మించారు. ఆర్య అసలు పేరు జమ్షద్ చేతిరకత్. విష్ణువర్ధన్ దర్శకత్వంలో నటించిన అరినుథమ్ అరియమలుమ్(2005), పట్టియల్(2006) సినిమాలతో మంచి గుర్తింపు తెచ్చుకున్నారు ఆర్య. బాలా దర్శకత్వంలో వచ్చిన నాన్ కడవుల్(2009) సినిమాలోని నటనకు ప్రేక్షకుల, విమర్శకుల ప్రశంసలు అందుకున్నారు. ఆ తరువాత ఆయన నటించిన మదరసపట్టినమ్(2010), బాస్ ఎంగిర భాస్కరన్(2010(తెలుగు:నేనే అంబానీ)), వెట్టాయ్(2012) వంటి సినిమాలు కమర్షియల్ గా మంచి విజయం సాధించాయి. ఆయన ఒక ఫిలింఫేర్ ఉత్తమ నటుడు  పురస్కారం, ఫిలింఫేర్, విజయ్ పురస్కారలకు నామినేషన్లు  అందుకున్నారు. 2011లో తమిళనాడు ప్రభుత్వం ఆర్యకు కళైమామణి  పురస్కారం ఇచ్చి గౌరవించింది.
ఆయన తన స్వంత నిర్మాణ సంస్థ ది షో పీపుల్ తో ఎన్నో సినిమాలు నిర్మించారు. ఆగస్టు సినిమా నిర్మాణ సంస్థలో ఆర్య భాగస్వామిగా కూడా ఉన్నారు.
1980లో కేరళలోని త్రికరిపూర్ లో మళయాళ కుటుంబంలో  జన్మించారు ఆర్య. చెన్నైలోని ఎస్.బి.ఒ.ఎ మెట్రిక్యులేషన్ అండ్  హైయర్ సెకెండరీ స్కూల్ లో చదువుకున్నారు. చెన్నైలో క్రెసెంట్ ఇంజినీరింగ్ కళాశాలలో ఇంజినీరింగ్ చదివారు ఆర్య. ఆయన తండ్రి రెస్టారెంట్ యజమాని, ఫుట్ బాల్ క్రీడాకారుడు. ఆర్య తమ్ముడు సత్య కూడా తమిళ సినిమాల్లో నటిస్తున్నారు.
వాట్టెర్న్ ర్నున్దన్ మోటాలా  సైకిల్ రేస్ లో పాల్గొని మెడల్ కూడా సంపాదించుకున్నారు ఆర్య.
అసిస్టెంట్ సాఫ్ట్ వేర్ ఇంజినీరుగా పనిచేస్తున్నప్పుడు ఆర్య పక్క ఇంటిలోఉండే సినిమాటోగ్రఫర్ జీవా తను తీయబోయే సినిమా ఉల్లమ్ కెట్కుమాయే సినిమాలో నటించేందుకు ఆడిషన్స్ కు రమ్మని ఆర్యను అడిగారు. ఈ సినిమాకు ఒప్పుకున్న ఆయన పేరును ఆర్యగా మార్చారు జీవా. ఈ సినిమా నిర్మాణం ఆలస్యం అయింది. దాంతో విష్ణువర్ధన్ దర్శకత్వంలో అరినుథమ్ అరియమలుమ్(2005) సినిమాతో తెరంగేట్రం చేశారు ఆయన. ఈ సినిమా కమర్షియల్ గా పెద్ద హిట్ అయింది. ఈ సినిమాలో గాంగ్ స్టర్ కొడుకుగా ఆయన నటనకు మంచి ప్రశంసలు లభించాయి. అంతే కాక 2005లో ఫిలింఫేర్ ఉత్తమ నటుడు డెబ్యూ పురస్కారాన్ని కూడా అందుకున్నారు ఆయన. ఆర్య నటనకు విమర్శకుల నుంచి ప్రశంసలు వచ్చాయి. చాలా ఏళ్ళ తరువాత ఒక ఇంటర్వ్యూలో ఆయన మాట్లాడుతూ తనకంటూ ఓ గుర్తింపు రావడానికి కారణం యువన్ శంకర్ రాజా సంగీతం అందించిన తీ పిడికా పాట వల్లే అని గుర్తుచేసుకున్నారు. 2003లో మొదలైన ఉల్లమ్ కెట్కుమయే సినిమా 2005లో విడుదలై మంచి విజయం సాధించింది. కాలేజీలో క్రికెటర్ పాత్రలో నటించిన ఆర్యకు ప్రశంసలు లభించాయి. 2005లోనే తన మూడో సినిమా ఒరు కల్లురియిన్ కథై  సినిమా హిట్ కాలేదు. కానీ ఆయన నటనకు మాత్రం మంచి గుర్తింపు లభించింది. దాంతో ఆర్యను తమిళ సినీ రంగంలో యువ కెరటంగా భావించారు సినీజనాలు. ఆయనకు ఆ తరువాత అవకాశాలు కూడా చాలా ఎక్కువే వచ్చయి.
2010లో ది షో పీపుల్ పేరుతో స్వంత నిర్మాణ సంస్థను స్థాపించారు ఆర్య. ఈ బ్యానర్ ద్వారా చిన్న బడ్జెట్ సినిమాలను రూపొందిస్తున్నారు. మొదటగా బాస్ ఎంగిర భాస్కరన్(తెలుగులో నేనే అంబానీ) సినిమాను నిర్మించారు ఆయన. ఆ తరువాత ఆయన నిర్మించిన పడితురై సినిమా ఇంకా విడుదల కాలేదు. 2013లో ఫిలిం డిస్ట్రిబ్యూషన్ రంగంలోకి  కూడా అడుగుపెట్టారు ఆర్య. తన సినిమా ఇరందాం ఉలగం సినిమా సింగపూర్, మలేషియా థియేటర్ హక్కులను కొన్నారు.
పోతీస్ వస్త్ర సంస్థ ఓట్టో బ్రాండ్ కు అంబాసిడర్ గా వ్యవహరిస్తున్నారు ఆర్య.
ది షో పీపుల్ అనే నిర్మాణ సంస్థ స్థాపించి ఆర్య తమిళ, మళయాళ భాషల్లో కొన్ని సినిమాలు నిర్మించారు.
వీరేశలింగం టౌన్ హాల్
వీరేశలింగం టౌన్ హాల్ ఆంధ్రప్రదేశ్ రాష్ట్రంలో మొట్టమొదటి టౌన్ హాలుగా ప్రసిద్ధి చెందింది. దీనిని సంఘ సంస్కర్త అయిన కందుకూరి వీరేశలింగం పంతులు రాజమహేంద్రవరం పట్టణం నందు 1891లో నిర్మించారు.
ఈ టౌన్ హాలు నిర్మించి 125 సంవత్సరాలు పూర్తయిన సందర్భంగా మే 27, 2015 న సపాద శత వార్షికోత్సవం నిర్వహించారు. సంస్కరణలకు, చైతన్యానికి మారుపేరుగా వుండే బెంగాల్లో దేశంలోనే మొట్టమొదటి టౌన్ హాలు ఏర్పడింది. రాజా రామ్మోహన్ రాయ్ కలకత్తాలో నిర్మించిన టౌన్ హాలుని స్ఫూర్తిగా తీసుకుని తెలుగునాట మొట్టమొదటి టౌన్ హాలు రూపుదిద్దుకుంది. శ్రీ వీరేశలింగం పంతులు స్వంత ధనంతో టౌన్ హాలు నిర్మించి, ట్రస్టు బోర్డు ఏర్పాటుచేసి, ట్రస్ట్ డీడ్ కూడా రిజిస్ట్రేషన్ చేసి, ప్రజాపరం చేసారు. అయితే ట్రస్ట్ బోర్డులో రిజర్వేషన్ సూత్రాన్ని కూడా ప్రతిపాదించి, ఆరోజుల్లో సంచలనం సృష్టించిన శ్రీ వీరేశలింగం పంతులు గారు ఆయన మాత్రం ఈ ట్రస్టులో లేకుండా, ఆదర్శంగా నిలిచారు. ఈనాటికీ ఈ సూత్రం ఇక్కడ అమలు అవుతోంది. అందుకే కేంద్ర పురావస్తు శాఖ అధికారులు ఇక్కడకు వచ్చి పరిశీలించి, హిందూ - ముస్లిం - క్రైస్తవ పద్ధతులకు అనుగుణంగా టౌన్ హాలు నిర్మించినట్లు తేల్చారు కూడా. మేధావులు ప్రతిరోజూ సాయంత్రం ఓ హాలులో కూర్చుని, దేశ - స్థానిక సమస్యలు చర్చించుకోవడం కోసం ఈ పురమందిరం ఆలోచన. సాంఘిక , సాంస్కృతిక కార్యక్రమాలు నిర్వహించడం, ఇన్ డోర్, అవుట్ డోర్ ఆటలు ఆడుకోవడం, గ్రంధాలయం, పఠనాలయం, ఇలా అన్ని ఓ చోట ఉండేలా పక్కా ప్రణాళిక తో ఈ టౌన్ హాలు నిర్మించారు.
కాగా వితంతు వివాహం విషయం గురించి ప్రసంగం ఇవ్వడానికి ఎక్కడా అనువైన స్థలం దొరకని పరిస్థితుల్లో సర్వజనులకు ఉపయోగపడే ఓ ఉపన్యాస సభా భవనం ఉండాలని భావించి, పురమందిర నిర్మాణానికి వీరేశలింగం ఉపక్రమించినట్లు కూడా చెబుతారు.
సపాద శత వార్షికోత్సవంలో గోదావరి జిల్లాల్లో సాంస్కృతిక, సాంఘిక సేవలు అందించిన మహిళా మూర్తులు డాక్టర్‌ చిరంజీవినీకుమారి, ఎల్‌.శేషుకుమారి(కాకినాడ), మేజర్‌ చల్లా సత్యవాణి, డాక్టర్‌ కొక్కొండ సత్యవతి(రాజమహేంద్రవరం), డాక్టర్‌ చల్లా హైమావతి(తణుకు)లకు సన్మానం చేసారు.
టౌన్ హాలు నిర్మాణానికి అప్పట్లో 7వేల 72రూపాయలు ఖర్చు అయిందట. 1 వెయ్యి 700 చ గ స్థలంలో నిర్మించిన టౌన్ హాలుని మద్రాస్ ప్రెసిడెన్సీ కాలేజీ లో సంస్కృత అధ్యాపకులుగా పనిచేసే ఎం రంగాచారి 1890 అక్టోబర్ 23న తొలి ప్రసంగంతో కార్యకలాపాలు మొదలయ్యాయి. 1897 డిసెంబర్ 2వ తేదీన టౌన్ హాలుకి ట్రస్టీలను నియమించి రిజిస్ట్రేషన్ చేసి మరీ ట్రస్ట్ బోర్డుకి శ్రీ వీరేశలింగం గారు అప్పగించారు. అప్పటికే బిలియర్డ్స్ రూం, జూబ్లీ పబ్లిక్ లైబ్రరీ రూం కూడా నిర్మించారు.
అభివృద్ధి లేక, నిర్వహణ లేక ఇబ్బందులు ఎదుర్కొంటోంది. ఇక్కడ ఎలాంటి కార్యక్రమాలు నిర్వహించినా అద్దె వసూలు చేయకూడదని ట్రస్ట్ డీడ్ లో శ్రీ వీరేశలింగం గారు పేర్కొన్నారు. అయితే ఆరు షాపులు నిర్మించి, వాటి ద్వారా వచ్చే అద్దెతో నిర్వహించాలని సూచించారు. ప్రస్తుతం నిర్వహణ కష్టంగా మారింది. అందుకే గతంలో ఈ పురమందిరాన్ని కేంద్ర పురాతత్వ శాఖకు అప్పగించడానికి చేసిన ప్రయత్నం మాత్రం ఫలించలేదు. కనీసం ఇప్పటికైనా కేంద్ర పురావస్తు శాఖ స్వాధీనం చేసుకుని, పరిరక్షించాలని అందరూ కోరుకుంటున్నారు. ఇందుకు నగర శాసన సభ్యులు డాక్టర్ ఆకుల సత్యనారాయణ కృషి చేస్తున్నారు. అధికారులు కసరత్తు చేస్తున్నారు.
ఇక శ్రీ వీరేశలింగం గారి గృహంలో ప్రార్ధనా సమాజం వుండేది. అయితే 1897లో టౌన్ హాలుకి చేర్చి 80గజాల స్థలం కొని, రెండంతస్తుల భవనం నిర్మించి అందులోకి ప్రార్ధనా సమాజం మార్చారు.1897ఏప్రియల్ 17న దీన్ని బందరు నోబెల్ కళాశాల అధ్యాపకులు, బ్రహ్మసమాజ ఉద్యమ నాయకులు శ్రీ రఘుపతి వెంకటరత్నం నాయుడు ప్రారంభించారు. శ్రీ పెద్దాడ సాంబశివరావు, శ్రీ గోటేటి కనకరాజు ప్రార్ధనా సమాజం ట్రస్టీ లుగా వుండేవారు.
జెమిని
జెమిని () సరణ్ దర్శకత్వంలో దగ్గుబాటి వెంకటేష్, నమిత హీరోహీరోయిన్స్ గా 2002లో వచ్చిన చిత్రం. ఈ చిత్రాన్ని ఏ.వి.యం. ప్రొడక్షన్స్ బ్యానర్ పై నిర్మాత ఎమ్ సరవన్ నిర్మించారు. ఈ చిత్రానికి సంగీత దర్శకుడు ఆర్. పి. పట్నాయక్ సంగీతం అందిచారు. కళాభవన్ మణి, రఘు బాబు, పోసాని కృష్ణ మురళి, బ్రహ్మానందం, వేణు మాధవ్, సుధాకర్, కోట శ్రీనివాస రావు, ఆహుతి ప్రసాద్, సుజాత, మురళి తదితరులు ముఖ్యపాత్రాలలో నటించారు.
విజయవాడలోని జెమిని (వెంకటేష్), లడ్డా (కళాభవన్ మణి) అనే ఇద్దరి రౌడీల కథే ఈ సినిమా. లడ్డా తరపు మనిషి జెమిని మనిషిని చంపుతాడు. దాంతో జెమిని గ్యాంగ్ ఆ వ్యక్తిని కనిపెట్టి చంపేస్తారు. ఈ సంఘటనతో వారిద్దరి మధ్య విరోధం ప్రారంభమౌంతుంది.
అదేసమయంలో జెమిని మార్వాడి అమ్మాయిఐన మనిషా (నమిత) ప్రేమలో పడతాడు. మనిషా రాత్రి కళాశాలలో చదువుతుంటుంది. జెమిని కూడా అదే కళాశాలలో చేరుతాడు. అక్కడ ఇద్దరు ఒక్కరినొకరు ప్రేమించుకుంటారు. విజయవాడ కమిషనర్ ఆఫ్ పోలీస్ గా విశ్వనాథ్ (మురళి) వస్తాడు. జెమిని మరియు లడ్దులను పట్టుకోని పోలీస్ స్టేషన్ లో పెడతాడు. అప్పుడు వాళ్ళు మాములు మనిషులుగా బ్రతుకుతామని విశ్వనాథ్ ని ఒప్పించి, అతని నుంచి అవకాశం పొందుతారు. జెమిని, లడ్దులు మారారా లేక అలాగే ఉన్నారా...జెమిని, మనిషాల ప్రేమను పెద్దలు అంగీకరించారా లేదా అన్నది మిగతా కథ.
సంగీతం ఆర్. పి. పట్నాయక్. అన్ని హిట్ పాటలు. ఆదిత్య మ్యూజిక్ ద్వారా విడుదలయ్యాయి.
రీతు వర్మ
రీతు వర్మ (జననం:10 మార్చి 1990) తెలుగు సినిమా నటి. కేన్స్ చిత్రోత్సవంలో ప్రదర్శితమైన అనుకోకుండా షార్ట్ ఫిల్మ్ లో చేసిన నటనకు గాను ఆమె పేరొందింది. ఇంజనీరింగ్ పూర్తిచేసిన రీతు షార్ట్ ఫిలింస్ ద్వారా సినిమాల్లో కెరీర్ ప్రారంభించింది. పెళ్ళిచూపులు (2016) సినిమాలో కథానాయిక పాత్రతో ప్రేక్షకుల ప్రశంసలు అందుకున్నారు.
రీతు వర్మ హైదరాబాద్ లో పుట్టి పెరిగారు. ఆమె మల్లారెడ్డి ఇంజనీరింగ్ కళాశాలలో బ్యాచిలర్ డిగ్రీ పూర్తిచేశారు. ఇంజనీరింగ్ అనంతరం డాబర్ గులాబరీ మిస్ రోజ్ గ్లో పేజెంట్ పోటీల్లో పాల్గొని రెండవ స్థానం పొందారు.
రీతు వర్మ అనుకోకుండా షార్ట్ ఫిల్మ్ లో నటించడంతో పేరు పొందారు. ఈ షార్ట్ ఫిల్మ్ 2012లో 48HR ఫిల్మ్ ప్రాజెక్ట్ కాంపిటేషన్ లో ఉత్తమ చిత్రంగా గెలుపొందింది, ఇందులో నటనకు రీతు వర్మ ఉత్తమ నటిగానూ అవార్డు పొందారు. 2013లో సినిమా కేన్స్ షార్ట్ ఫిల్మ్ కార్నర్ లో ప్రదర్శితమైంది.
అనుకోకుండాలో నటించాకా, ఆమె తొలిగా తెలుగు సినిమా పరిశ్రమలో నటించడం ప్రారంభించారు."ప్రేమ ఇష్క్ కాదల్" నటిగా ఆమెకు తొలి సినిమా, అందులో కాస్ట్యూం డిజైనర్ పాత్రను పోషించారు. తర్వాత నా రాకుమారుడు సినిమాలోనూ, ఆపైన ఎవడే సుబ్రహ్మణ్యంలోనూ నటించారు. చిన, పిరై తేడియ నాట్కల్ అన్న తమిళ సినిమాల్లోనూ నటిస్తున్నారు. 2016లో విజయ్ దేవరకొండ కథానాయకునిగా పెళ్ళిచూపులు సినిమాకు కథానాయిక పాత్ర పోషించారు. ఈ సినిమాలో ఆమె పాత్ర కీలకమైనది కావడం, ఆమె మంచి నటన కనబరడంతో ప్రశంసలు పొందారు.
ముళ్ల తీగ
ముండ్లతీగ (Barbed wire - బార్‌బెడ్ వైర్) అనేది దరుల వెంట అంతరాలలో అమర్చడానికి పదునైన అంచులు లేదా కొనలతో తయారు చేసుకొనే స్టీల్ ఫెన్సింగ్ వైర్ యొక్క ఒక రకం.
ఇందుకూరి చినసత్యనారాయణరాజు
ఇందుకూరి చినసత్యనారాయణరాజు పశ్చిమగోదావరి జిల్లాకు చెందిన ప్రముఖ స్వాతంత్ర్య సమరయోధుడు, గాంధేయవాది. స్వాతంత్ర్యానంతరం కూడా గాంధీజీ సిద్ధాంతాలను పాటించి, ఆదర్శంగా నిలిచిన వ్యక్తి. నరసాపురంతాలూకా పండితవిల్లూరు గ్రామానికి చెందిన సత్యనారాయణరాజు గాంధీజీ ఖద్దరు నిధి కోసం జిల్లా వచ్చినప్పుడు ఆయన మార్గాలు నచ్చి, జాతీయోద్యమంలోకి అడుగుపెట్టారు. ధనవంతుల ఇంటిలో జన్మించిన ఆయన 18 ఎకరాల భూమిని స్వాతంత్ర్యోద్యమ సమయంలో ఖర్చుపెట్టేశారు. ఆచంట ఫిర్కాలో ఎక్కువకాలం డిటెన్యూగా జైలు జీవితం అనుభవించన ఏకైక వ్యక్తి సత్యనారాయణ రాజే. స్వాతంత్ర్యానంతరం వివిధ హోదాల్లో ప్రజాసేవ చేసి, మంచి రాజకీయనాయకునిగా పేరుపొందారు. సత్యం, అహింసను నమ్మి, ఆచరణలో పెట్టి, ఎవరినీ నొప్పించని మనస్తతత్త్వం వంటి లక్షణాల వల్ల సహచరులు ఆయనను 'బుద్ధదేవుడు ' అని సంబోధించేవారు.
నరసాపురం తాలూకా పండితవిల్లూరులో సంపన్న కుటుంబంలో సూర్యనారయణరాజు, వెంకాయమ్మ దంపతులకు జూన్ 15 1906న జన్మించారు సత్యనారయణరాజు. పండితవిల్లూరులోని వీధిబడిలో విద్యాభ్యాసం ప్రారంభించారు ఆయన. 1926లో మార్టేరు హైస్కూలులో ఎస్.ఎస్.ఎల్.సి చదివిన సత్యనారాయణరాజు 13వ ఏట తండ్రి, 23వ ఏట అన్నగారు చనిపోవడంతో ఉన్నత విద్య చదివేందుకు వీలు లేక అక్కడితో చదువు ఆపేశారు. తమ వంశపారంపర్య భూమిలో వ్యవసాయం చేసేవారు సత్యనారాయణరాజు.
1929లో ఖద్దరు నిధి యాత్ర కోసం జిల్లాకు వచ్చిన గాంధీజీ కారును పండితవిల్లూరులో గ్రామ పెద్దలు ఆపి, వారి నిధికి ఆయనకు ఇచ్చినప్పుడు గాంధీని మొదటిసారి చూశారు సత్యనారయణరాజు. గాంధీ ఆలోచనలకు, విధానాలకు ప్రభావితులైన రాజు గాంధీ మార్గాన్ని అవలంబించారు. 1930 ఉప్పు సత్యాగ్రహ ఉద్యమంలో పాలకొల్లు, నరసాపురంలలో కల్లు దుకాణాల వద్ద తాగద్దంటూ ఆందోళన చేస్తుండగా పోలీసుల లాఠీఛార్జిలో గాయాలపాలయ్యారు ఆయన.
1933లో కలకత్తాలో శ్రీమతి నెల్లీసెన్ గుప్తా అధ్యక్షతన జరిగిన కాంగ్రెస్ మహాసభకు ప్రతినిధిగా ఉద్ధరాజు రామంతో కలసి సత్యనారాయణరాజు కూడా హాజరయ్యారు. ఆ సమయంలో పోలీసులు అరెస్టు చేయగా 7 రోజులు అలీపూర్ జైలులో ఉన్నారు ఆయన.
1941లో రెండో ప్రపంచ యుద్ధ వ్యతిరేక ప్రచారంలో భాగంగా వ్యక్తి సత్యాగ్రహం చేసేందుకు రాజుకు గాంధీజీ నుంచి అనుమతి లభించింది. దాంతో స్నేహితుడు వెలిచేటి నారయణతో కలసి జనవరి 13 1941న పండితవిల్లూరులోని కచేరి సావిడి దగ్గర సత్యాగ్రహం చేశారు ఆయన. ప్రారంభించిన కొన్ని గంటలకే పెనుగొండ పోలీసులు వీరిని అరెస్టు చేశారు. నరసాపురం సబ్ డివిజనల్ మేజిస్ట్రేట్ వీరికి జనవరి 15 1941 నుండి 3 నెలలు కఠిన కారాగార శిక్ష, 50 రూపాయల జరిమానా విధించగా, ఆయన రాజమండ్రి జైలులో తన శిక్షను అనుభవించారు.
ప్రేమ (నటి)
ప్రేమ (జననం. జనవరి 6, 1977), సుప్రసిద్ధ సినీనటి. కన్నడ, తెలుగు, తమిళం, మలయాళ సినిమాల్లో నటించింది. ప్రేమ నటించిన ఓం, యజమన సినిమాలు కన్నడ సినిరంగంలో అత్యధిక వసూళ్లు చేసిన సినిమాలుగా నిలిచాయి. తన రెండు దశాబ్దాల సినీ జీవితంలో అనేకమంది నటుల సరసన నటించింది. ఆమె విష్ణువర్ధన్, మోహన్ లాల్, దగ్గుబాటి వెంకటేష్, జగపతిబాబు, మోహన్ బాబు, కృష్ణ, శివరాజ్ కుమార్, వి రవిచంద్రన్, ఉపేంద్ర, సాయికుమార్, రమేష్ అరవింద్ వంటి నటులతో నటించింది.
ప్రేమ 1977, జనవరి 6న బెంగుళూర్ లోని కావేరి కొడవ సంఘానికి చెందిన నెరవండ కుటుంబములో జన్మించింది. మహిళా సేవా సమాజ హైస్కూల్ లో ఉన్నత పాఠశాల విద్యను పూర్తిచేసి, బెంగుళూర్ లో ఎస్.ఎస్.ఎమ్.ఆర్.వి. కళాశాలలో డిగ్రీ పూర్తి చేసింది. విద్యార్థినిగా ఉన్న దశలో పాఠశాల మరియు కళాశాల తరపున జాతీయ స్థాయి హై జంప్, వాలీబాల్ పోటీలలో పాల్గొన్నది. ప్రేమ తమ్ముడు నెరవండ అయ్యప్ప క్రికెట్ ఆటగాడు, కర్ణాటక రంజీ ట్రోఫీకి ప్రాతినిధ్యం వహించాడు. ప్రేమ 2006 లో జీవన్ అప్పచు అనే వ్యాపారవేత్త పెళ్ళి చేసుకుంది. కుటుంబ కలహాల కారణండా 2016 మార్చిలో విడాకులకోసం బెంగుళూర్ లోని కుటుంబ న్యాయస్థానంలో పిటిషన్ ను దాఖలు చేసింది.
బ్రౌన్ విశ్వవిద్యాలయం
బ్రౌన్ విశ్వవిద్యాలయం (Brown University - బ్రౌన్ యూనివర్శిటీ) అనేది ప్రావిడెన్స్, రోడీ ఐలాండ్, యునైటెడ్ స్టేట్స్ లో ఉన్న ఒక ప్రైవేట్ ఐవీ లీగ్ (Ivy League) పరిశోధనా విశ్వవిద్యాలయం. ఇది 1764 లో "ది కాలేజ్ ఇన్ ది ఇంగ్లీష్ కాలనీ ఆఫ్ రోడీ ఐలాండ్ అండ్ ప్రొవిడెన్స్ ప్లాన్‌టేషన్స్" గా స్థాపించబడింది, బ్రౌన్ సంయుక్త రాష్ట్రాల్లో ఉన్నత విద్య యొక్క ఏడవ పురాతన విద్యాసంస్థ మరియు అమెరికన్ విప్లవానికి ముందు స్థాపించబడిన తొమ్మిది కలోనియల్ కళాశాలల యొక్క ఒకటి.
గిర్ కేసర్ మామిడి
గిర్ కేసర్ మమిడి, భారతదేశంలోని గిర్నర్ పర్వత ప్రాంతాల్లో పండే మామిడి రకం. దీనిని గిర్ కేసర్ అని కూడా అంటారు. మంచి నారింజ పండు రంగులో ఉండే ఈ మామిడి గుజ్జు వల్ల ఈ రకం చాలా ప్రసిద్ధి చెందింది. ఈ రకం మామిడి పండుకు 2011లో భౌగోళిక గుర్తింపు లభించింది.
1931లో వంథలీలో జునాగఢ్ వాజిర్ సేల్ భాయ్ అనే ఆయన మొట్టమొదటిసారిగా ఈ రకపు మామిడి పండ్లను పండించారు. గిర్నర్ పర్వత ప్రాంతంలోని జునాగఢ్ లాల్ దూరీ ఫార్మ్ దగ్గర ఈ మొక్కలను మొదటగా నాటారు. 1934లో జునాగఢ్ నవాబు మహమద్ మహబత్ ఖాన్ 3 బంగారు నారింజ రంగులో ఉన్న ఈ పండు గుజ్జును చూసి, ఇది "కేసర్(కుంకుమపువ్వు)" వంటి రంగు కలిగినది అని అనడంతో ఈ రకానికి కేసర్ అనే పేరు వచ్చింది. గిర్ ప్రాంతంలో పండటం, కేసర్ అని నవాబు కితాబివ్వడంతో దీని పేరు గిర్ కేసర్ గా స్థిరపడిపోయింది.
ఈ గిర్ కేసర్ మామిడి రకం గుజరాత్లోని సౌరాష్ట్రా ప్రాంతంలో జునాగఢ్,  అమ్రేలీ జిల్లాల్లో దాదాపు 20,000 హెక్టార్ల విస్తీర్ణంలోని తోటల్లో  పండుతోంది. ఏడాదికి దాదాపు రెండు లక్షల టన్నుల మామిడి ఇక్కడ పండుతోంది. గిర్ అభయారణ్య ప్రాంతంలో పండే మామిడి పళ్ళను  మాత్రమే గిర్ కేసర్ మామిడి అంటారు.
వర్షాకాలం తరువాత అక్టోబరు నుంచీ ఈ రకం మామిడి పంట మొదలవుతుంది. ఏప్రిల్ నుంచీ ఈ పళ్ళు మార్కెట్లో దొరుకుతుంటాయి. మామిడి రకాల్లో అత్యంత ఖరీదైన రకాల్లో గిర్ కేసర్ ఒకటి.
గుజరాత్ ఆగ్రో ఇండస్ట్రీస్ కార్పొరేషన్ లిమిటెడ్ గిర్ కేసర్ మామిడిని భౌగోళిక గుర్తింపు ఇవ్వాలని ప్రతిపాదించారు. జునాగఢ్ వ్యవసాయ విశ్వవిద్యాలయం 2010లో అప్లికేషన్ పెట్టగా, చెన్నై భౌగోళిక గుర్తింపు రిజిస్ట్రీ 2011లో జిఐ ట్యాగ్ ఇచ్చింది. గిర్ కేసర్ పేరుతో ఈ ట్యాగ్ లభించింది. గుజరాత్ నుంచి ట్యాగ్ లభించిన మొట్టమొదటి వ్యవసాయ వస్తువు, భారతదేశంలోని రెండో మామిడి రకం ఇదే కావడం విశేషం.
శ్రీదివ్య
శ్రీదివ్య భారతీయ సినిమా, టెలివిజన్ నటి. బాల నటిగా కెరీర్‌ను ప్రారంభించి తెలుగు, తమిళ సినిమాలలో నటించింది.
శ్రీదివ్య హైదరాబాద్‌ లో జన్మించింది. ఈవిడ అక్క శ్రీరమ్య తెలుగు, తమిళ సినిమాల్లో నటించింది. శ్రీదివ్య కేంద్రియ విద్యాలయంలో చదివింది.
శ్రీదివ్య మూడేళ్ళ వయసు నుండే నటించడం ప్రారంభించింది. మొదట్లో తెలుగు టి.వి. సీరియల్స్ లో నటించింది.
2010లో రవిబాబు దర్శకత్వంలో వచ్చిన మనసారా సినిమాలో తొలిసారిగా హీరోయిన్ గా నటించింది. అటుతరువాత 2012లో మారుతి దర్శకత్వంలో వచ్చిన బస్టాప్ సినిమాలో నటించింది. అది విజయం సాధించింది. మల్లెలతీరంలో సిరిమల్లెపువ్వు సినిమాలో నటించింది. హనుమాన్ జంక్షన్, యువరాజ్, వీడే లాంటి చిత్రాల్లో చైల్డ్ ఆర్టిస్టుగా కూడా చేసింది.
శివ నాడార్
శివ నాడార్ (జననం: జనవరి 14, 1945) ఒక ప్రముఖ భారతీయ పారిశ్రామిక వేత్త మరియు దాత. హెచ్.సీ.ఎల్, శివ నాడార్ ట్రస్టు సంస్థ స్థాపకుడు. 2015 సంవత్సరం నాటికి ఆయన వ్యక్తిగత ఆస్తుల విలువ దాదాపు 13.7 బిలియన్ డాలర్లు. శివ నాడార్ 1970వ దశకంలో హెచ్.సి.ఎల్ ను కంప్యూటర్ హార్డువేర్ సంస్థ గా ప్రారంభించి తరువాత దానిని క్రమంగా ముప్ఫై సంవత్సరాలలో పూర్తి స్థాయి ఐ.టీ సంస్థగా అభివృద్ధి చేశాడు. 2008 లో ఐటీ రంగంలో ఆయన చేసిన కృషికి భారత ప్రభుత్వం పద్మభూషణ్ పురస్కారంతో సత్కరించింది.
షణ్ముఖ శ్రీనివాస్
షణ్ముఖ శ్రీనివాస్ ఒక తెలుగు సినీ నటుడు, మరియు కూచిపూడి నర్తకుడు. 1987లో బాల నటుడిగా తన కెరీర్ ప్రారంభించాడు. స్వర్ణకమలం, శృతిలయలు మొదలైన సినిమాలలో ప్రాముఖ్యం ఉన్న పాత్రల్లో నటించాడు. ఈటీవీలో ప్రసారమైన అన్వేషిత అనే సీరియల్ లో కూడా నటించాడు. నాట్యరంగంలో రాణించినందుకు వెంపటి సీతారామ్మోహనరావు డ్యాన్స్ అకాడమీ పురస్కారం అందుకున్నాడు.
షణ్ముఖ శ్రీనివాస్ పశ్చిమ గోదావరి జిల్లా, ఏలూరులో జన్మించాడు. అతని తండ్రి శివరామకృష్ణ. ప్రస్తుతం హైదరాబాదులోని ఫిలిం నగర్ లో నివాసం ఉంటున్నాడు.
శ్రీనివాస్ 1987లో చిరంజీవి నటించిన జేబుదొంగ సినిమాలో బాలనటుడిగా తన కెరీర్ ని ప్రారంభించాడు. శృతిలయలు, స్వర్ణకమలం సినిమాలకు గాను ఉత్తమ బాల నటుడిగా నంది పురస్కారాన్ని అందుకున్నాడు.
ఎలక్ట్రిక్ టెస్టర్
ఎలక్ట్రిక్ టెస్టర్ (Test light - టెస్ట్ లైట్, voltage tester - వోల్టేజ్ టెస్టర్, mains tester - మెయిన్స్ టెస్టర్) అనేది ఉపకరణం యొక్క భాగంలో విద్యుత్ ఓల్టేజి ఉన్నదా, లేదా అని గుర్తించడానికి ఉపయోగించే ఎలక్ట్రానిక్ పరీక్షా పరికరాల యొక్క ఒక చిన్న పరికరం. సాధారణంగా దీనిని ఎలక్ట్రిక్ ఉపకరణంలో లేదా విద్యుత్ తీగలలో ఆల్టర్నేటింగ్ కరెంట్ (AC) ఉన్నదా లేదా అని తెలుసుకొనుటకు ఉపయోగిస్తారు.
కాశ్మీరీ వంటకాలు
కాశ్మీరీ వంటలు ప్రాచీన సంప్రదాయ కాశ్మీర్ లోని వంటలపై ఆధారపడి ఉంది.
పాకిస్థాన్, బంగ్లాదేశ్ లలోని కాశ్మీరీ ప్రాంతాల్లో కూడా ఈ కాశ్మీరీ వంటలనే తింటారు.
ప్రస్తుతం కాశ్మీరీ వంటల్లో ప్రధానమైనది గొర్రె మాంసం. మటన్ ను ఉపయోగించి వారు దాదాపు 30 రకాల వంటలు తయారు చేసుకుంటారు.
కాశ్మీరీ పండిట్ల వంటల ప్రభావం మొదట్లో కాశ్మీరీ వంటలపై ఉండేది. మిగిలిన ప్రదేశాల్లోని పండిట్లు మాంసం తినకపోయినా కాశ్మీరీ పండిట్లు గొడ్డు మాంసం తప్ప అన్ని మాంసాలు తింటారు. కాశ్మీరీ వంటల్లో గొడ్డు మాంసం ఎక్కువగా గ్రామాలకే పరిమితమైంది. నగరాల్లో దాని వాడకం తక్కువే. కొన్ని వందల సంవత్సరాల క్రితం అక్కడి రాజులు గొడ్డు మాంసాన్ని నిషేధించారు. కాశ్మీరీ పండిట్ల, కాశ్మీరీ ముస్లింల ఆహారాల్లో పెద్ద తేడా ఉండదు. ముస్లింలు గొర్రె మాంసాన్ని ఎక్కువగా వాడితే, పండిట్లు గొర్రె పిల్ల మాంసాన్ని వాడతారు. అదే వారి వంటల మధ్య  ప్రధాన తేడా. నీలమత్ పురాణా అనే ఇతిహాసంలో కూడా పూర్వం నుంచే కాశ్మీరీ పండిట్లు గొర్రె, గొర్రెపిల్ల మాంసాన్ని తింటున్నారని ఉంది.
కాశ్మీర్ కు చెందిన లల్లేశ్వరి, షేక్ నూర్-ఉద్-దిన్ వాలీ అనే ఇద్దరు ఫకీర్లు మాత్రం శాకాహారులుగానే ఉన్నారు. కాశ్మీర్ లో పండగలకు కూడా మాంసాన్ని వండుతారు. ఇది కాశ్మీర్ కు ఉన్న ప్రత్యేకతల్లో ఒకటి. కొన్ని ప్రముఖ కాశ్మీరీ వంటకాలు:
కాశ్మీరీ వంటల్లో మిఠాయిల స్థానాన్ని తేనీరు తీసుకుంటుంది అనడంలో సందేహం లేదు. రెండు రకాల టీలు ఉన్నాయి వీరికి. ఒకటి కెహ్వా. ఇది తియ్యగా ఉండే గ్రీన్ టీ. యాలకులు, బాదం పప్పులు ఉపయోగించి దీనిని తయారు చేస్తారు. రెండోది షీర్ చాయ్. దీనిని ఎక్కువగా మధ్యాహ్నాం తాగుతుంటారు వీరు. బాదంపప్పులతో కాచే చేసే ఈ టీ  గులాబీరంగులో ఉండి, ఉప్పగా ఉంటుంది. ఈ టీలను బేక్ చేసిన రొట్టెలతో కలిపి తీసుకుంటుంటారు. కుల్చా, కట్లమ్, రోఠ్, బకర్ఖనీ వంటి రొట్టెలతీ ఈ టీలు తాగడం కాశ్మీరీ పండిట్ల ఆహార అలవాట్లలో ఒకటి.
కాశ్మీరీ పండిట్ల వంటకాల్లో మిఠాయిలు చాలా తక్కువ. వారు ఎక్కువ ప్రాధాన్యం టీలకు, భోజనం, అల్పాహారాల్లోని వంటలకు ఇచ్చినంత మిఠాయిలకు ఇవ్వరు.
కాశ్మీర్ లోయ బేకరీ సంప్రదాయానికి ప్రసిద్ధి చెందింది. కాశ్మీర్ లోని  దాల్ సరస్సు, శ్రీనగర్ డౌన్ టౌన్ ప్రాంతంలోని వరసగా బేకరీ  దుకాణాలు కనిపిస్తాయి. ముదురు బంగారు రంగులో, నువ్వులు, గసగసాలు పైన చల్లిన బ్రెడ్లను ఎక్కువగా అమ్ముతారు ఇక్కడ. ట్సోట్, ట్సోచ్వురు అనే రెండు రకాల బ్రెడ్లు కూడా ఇక్కడ బాగా అమ్ముడు పోతాయి. అవి గుండ్రంగా చిన్నగా ఉండి, నువ్వులు, గసగసాలతో ఉంటాయి. ఈ రకం బ్రెడ్ లు కరకరలాడుతూంటాయి. షీర్మల్, బఖెర్ఖానీ, లవస్, కుల్చా రొట్టెలు కూడా ఇక్కడ బాగా ప్రసిద్ధం. గిర్దస్, లవస్ రొట్టెలను వెన్నతో కలిపి వడ్డిస్తారు.
హరిస్సా అనేది మాంసంతో చేసే వంటకం. దీనిని అల్పాహారంగా తీసుకుంటారు కాశ్మీరీలు. ఈ వంట తయారు చేయడానికి చాలా గంటలు పడతాయి. ఇందులో ఎక్కువగా మసాలాలు వేస్తారు. గరిటతో కలుపుతో ఎక్కువ సేపు చేస్తారు ఈ వంటని.
వజ్వన్ అనేదీ కాశ్మీరీ ముస్లింల సంప్రదాయ భోజనం. అన్ని రకాల వంటలతో ఉండే ఈ భోజనానికి వారా చాలా గౌరవం ఇస్తారు. ఈ భోజనాన్ని వండటమంటే గొప్ప కళగా భావిస్తారు. ఈ భోజనంలో అన్ని వంటలూ మాంసంతో చేసినవే. గొర్రె, కోడి, చేప మాంసాలతో చేస్తారు. కానీ గొడ్డు మాంసం మాత్రం వాడరు. విందుల్లో పప్పుధాన్యాలతో వండిన వంటలను వడ్డించడం గౌరవంగానూ, పవిత్రంగానూ భావిస్తారు. ఈ వజ్వన్ భోజనంలోకి దాదాపు 36 వంటకాలను వడ్డిస్తారు.
నీనా గుప్తా (గణిత శాస్త్రవేత్త)
నీనా గుప్తా భారతదేశానికి చెందిన గణిత శాస్త్రవేత్త. ఆమె కోల్ కతా లోని ఇండియన్ స్టాటిస్టికల్ ఇనిస్టిట్యూట్ లోని గణాంక మరియు గణిత శాస్త్ర విభాగంలో అసిస్టెంటు ప్రొఫెసరుగా ఉన్నారు. ఆమెకు  యిష్టమైన  గణిత  విభాగం  కమ్యూటేటివ్  ఆల్జీబ్రా  మరియు  అఫైన్  ఆల్జీబ్రా  జామెట్రీ.  ఆమె ఐ.ఎస్.ఐ లో,  టాటా ఇనిస్టిట్యూట్  ఆఫ్  ఫండమెంటల్  రీసెర్చ్  లో  విజిటింగ్  ప్రొఫెసరుగా  పనిచేసారు.
2006లో ఆమె బెటూన్ కళాశాల నుండి గణిత శాస్త్రంలో గ్రాడ్యుయేషన్ పూర్తిచేసారు. 2008 లో ఐ.ఎస్.ఐ నుండి గణిత శాస్త్రంలో పోస్టు గ్రాడ్యుయేషన్ చేసారు. తరువాత ఆమె పి.హెచ్.డి ని 2011 లో ఆల్జీబ్రా జామెట్రీ విభాగంలో పూర్తిచేసారు. ఆమె పి.హెచ్.డిని ప్రొఫెసర్ అమర్త్య కుమార్ దత్తా అధ్వర్యంలో పూర్తి చేసారు. ఆమె యొక్క పి.హెచ్.డి లో "లారెంట్ పోలినామియల్స్ లో కొన్ని ఫలితాలు" మరియు "ఖాసీ ఎ. ఆల్జీబ్రాస్" పై పరిశోధనలు చేసారు.
ఆమెకు 2014 లో ఇండియన్ నేషనల్ సైన్స్ అకాడమీ నుండి యంగ్ సైంటిస్టు పురస్కారం లభించింది. ఈ పురస్కారం జారిస్కీ కాన్సిలేషన్ సమస్యపై చేసిన సాధనకు గానూ అందజేసారు. ఆమె కంజెక్చర్ పై చేసిన కృషికి గానూ సరస్వతీ కౌశిక్ మెడల్ ను 2013 లో అందుకున్నారు. దీనిని టి.ఐ.ఎఫ్.ఆర్ పూర్వ విద్యార్థుల అసోసియేషన్ అందజేసింది.
డ్యూజ్ వంతెన
డ్యూజ్ వంతెన లేదా బైపన్‌జియాంగ్‌ చైనాలో నిర్మితమౌతున్న ప్రపంచంలోనే అతి పెద్ద వంతెన. దక్షిణ చైనాలోని బైపన్‌ నదిపై 1854 అడుగుల ఎత్తున నిర్మిస్తున్న బైపన్‌జియాంగ్‌ వంతెన ప్రాథమిక నిర్మాణం పూర్తయింది. నది రెండువైపుల ప్రాంతాన్ని కలుపుతూ వారధి తయారైంది. 2016 చివరి నాటికి దీన్ని పూర్తిచేసి వినియోగంలోకి తేనున్నారు.
మేడిశెట్టి సత్యవతి
మేడిశెట్టి సత్యవతి ప్రముఖ రంగస్థల నటీమణి.
సత్యవతి, సుబ్బాయమ్మ నారాయణస్వామి దంపతులకు 1936లో ఆంధ్ర ప్రదేశ్ లోని పశ్చిమ గోదావరి జిల్లా, తణుకు లో జన్మించారు.
సత్యవతి, తన 18వ యేట నాటకరంగంలోకి ప్రవేశించి, రంగస్థల నటనను వృత్తిగా స్వీకరించారు. దాదాపుగా 5ం సంవత్సరాలు నాటకరంగంలో ఉండి, అనేక వేల ప్రదర్శనలు ఇచ్చారు. పి.వి. భద్రం 'కూలినకొంప', పెనుగొండ ఫ్రెండ్స్ యూనియన్ 'దరిద్రాయం, మల్లాది సూర్యనారాయణ 'పెదపడుచు' వంటి నాటకాలు తొలినాళ్ళలో సత్యవతికి పేరు సంపాదించిపెట్టాయి. అంతేకాకుండా ఈమె ఎందరినో ప్రోత్సహించి, నటనలో శిక్షణ ఇప్పించారు.
ప్రముఖ సినీనటులు మల్లాది సత్యనారాయణ, రామకృష్ణ, చలం గార్లతో కూడా నటించారు. 'పల్లెపడుచు', 'అన్నాచెల్లెలు', 'కులంలేనిపిల్ల', 'పేదపిల్ల' వంటి నాటకాలలోని పాత్రలు సత్యవతికి మంచి గుర్తింపునిచ్చాయి. మాదాసు నరసింహారావు నిర్వహణలో 'తులసీజలంధర' లో పార్వతి, 'శ్రీకృష్ణ జరాసంధ' లో రాణి, 'కళ్యాణకృష్ణ' లో దాది వంటి పౌరాణిక పాత్రలను కూడా పోషించారు.
ఈమెతోపాటు ఈవిడ కుటుంబంలోని వారంతా నటులుగా మంచి పేరు సంపాదించారు. సత్యవతి కుమార్తె మేడిశెట్టి రాజ్యం రంగస్థల నటిగా మాత్రమే కాకుండా, దర్శకురాలిగాకూడా పేరుపొందారు. రాజ్యం సంస్థలో మల్లాది సూర్యనారాయణ 'లక్ష్మమ్మకథ' చారిత్రాత్మక నాటకంలో ఈవిడ, అత్తగారి పాత్రను పోషించి ప్రేక్షకుల ప్రశంసలందుకున్నారు.
ప్రస్తుతం ప్రభుత్వం ఇస్తున్న పెన్షన్ తో జీవిస్తున్నారు.
మేడిశెట్టి సత్యవతి, తణుకు తళుకులు (జీవన చిత్రాలు), భదరీనాథ్, 2010, పుట. 85.
ధూళిపాళ మహదేవమణి
ధూళిపాళ మహదేవమణి కవి, అవధాని, పరిశోధకుడు మరియు పురాణ ప్రవచనకారుడు.
ఇతడు 1952, ఏప్రిల్ 4వ తేదీన తూర్పుగోదావరి జిల్లా, పామఱ్ఱు మండలం, మసకపల్లి గ్రామంలో లక్ష్మీనరసమ్మ, ధూళిపాళ సూర్యప్రకాశరావు దంపతులకు జన్మించాడు. ఇతని ప్రాథమికవిద్య స్వగ్రామమైన మసకపల్లిలో గడిచింది. తరువాత హైస్కూలు విద్యను కోలంకలో పూర్తి చేసి 1967లో ఎస్.ఎస్.ఎల్.సి పరీక్షలో ఉత్తీర్ణుడైనాడు. అటు పిమ్మట రాజమండ్రిలోని గౌతమీ విద్యాపీఠంలో చదివి 1972లో తెలుగునందు భాషాప్రవీణ, ఆ తరువాత సంస్కృతంలో సాహిత్య విద్యాప్రవీణ పరీక్షలలో ఉత్తీర్ణత సాధించాడు. 1979లో ఆంధ్ర విశ్వవిద్యాలయం నుండి తెలుగులో ఎం.ఎ., 1989లో అదే విశ్వవిద్యాలయంలో సంస్కృతంలో ఎం.ఎ., పట్టాలను పొందాడు. 1993లో తెలుగు విశ్వవిద్యాలయం నుండి "అప్రసిద్ధ లక్షణ గ్రంథములు - ఒక పరిశీలన" అనే అంశంపై పరిశోధించి పి.హెచ్.డి. పట్టా పొందాడు. పిశుపాటి సుబ్రహ్మణ్యశాస్త్రి, దువ్వూరి వేంకటరమణ శాస్త్రి, శ్రీరామచంద్రుల కోటేశ్వరశర్మ మొదలైన వారు ఇతని గురువులు. ఇతడు రాజమండ్రిలోని ఆంధ్రయువతీ సంస్కృత కళాశాలలో రీడర్‌గా పనిచేశాడు. ఇతడు బులుసు అపర్ణ, తంగిరాల ఉదయచంద్రిక, పుల్లాభొట్ల శాంతిస్వరూప,కొంపెల్ల కామేశ్వరి, చెఱుకూరి వెంకట సూర్యనారాయణశర్మ, తాతా సందీప్ శర్మ మొదలైనవారికి అవధాన విద్యను నేర్పించాడు.
ఇతడు రాజమండ్రి, అనపర్తి, మంచిలి, ఏలూరు, టెక్కలి, హైదరాబాదు మున్నగుచోట్ల అష్టావధానాలు, నవావధానం చేశాడు. ఇతని అవధానాలలో సమస్య, నిషిద్ధాక్షరి, దత్తపది, వర్ణన, న్యస్తాక్షరి, వ్యస్తాక్షరి, ఆశువు, వారగణనము, అప్రస్తుత ప్రసంగము అనే అంశాలు ఉంటాయి. ఇతడు అవధానాలలో పూరించిన పద్యాలు కొన్ని మచ్చుకు ఇలా ఉన్నాయి.
పూరణ:  'నాకే తొల్లిట' 'కాదు నాకిట' 'గుహా! నన్నిట ధిక్కారముల్?'
'లోకజ్యేష్ఠుడ వీవె కాని పితలన్ శ్లోకింపనే గూడనో'
'నీకే పంతమిదేల?' 'నీకు నటులే' 'నీవేల? నేనంచు', మా
పే కాట్లాడిరి జాగరంబు సలుపన్ విఘ్నేశ్వరుడున్ స్కందుడున్
పూరణ: సద్దుమడింగె నూరు గుణచంద్రుడు కృష్ణుడు నిద్రపోడు, తా
నిద్దని సందడిన్ సలుపు నిమ్ముగ నిమ్మను పాలు మీగడల్
ప్రొద్దుట యిత్తునన్న వినబూనడ, కొంగున వ్రేలి, వెన్నపెన్
ముద్దిడు(ముద్ద+ఇడు)మంచు వెంటపడు ముద్దుల కుఱ్ఱడదేమి చిత్రమో
పూరణ:రా!శీతాంశు ముఖీ! హిమాద్రి తనయా! రంభా సమా నోరురో
నాశాథ్యంబు సహించి ప్రేమఁగనుమీ! నాపై రుషన్ మీదు మీ
సౌశీల్యున్నను నీక్ష్యతోడఁగనరో!జామణీ! దేవతల్
నాశంపా! శివ! కౌగిటన్ దనపవే నాన్ శూలివేడెన్ సతిన్
పూరణ:తలపై ఇంకుడు గుంట కట్టుకొని భద్రంబొందె నా శూలి, తా
సలిలంబున్ పదమందు చేర్చుకొనె విశ్వాకారుడా విష్ణువున్
జలముల్నింపి కమండులాన విధియున్ సర్వంబు సృష్టించు, తా
నల నీటిన్ నరులార! వ్యర్థపరుపన్ న్యాయంబె? మీ ఇంటిలో
భద్రాచలం (సినిమా)
భద్రాచలం 2001 లో ఎన్. శంకర్ దర్శకత్వంలో విడుదలైన ఒక యాక్షన్ సినిమా. ఇందులో శ్రీహరి, సింధు మేనన్ ప్రధాన పాత్రలు పోషించారు. ఈ చిత్రంలో సుద్దాల అశోక్ తేజ రాసిన ఒకటే జననం ఒకటే మరణం స్పూర్తిదాయకమైన పాట చాలా ప్రాచుర్యం పొందినది.
ప్రసాద్ బాబు
ప్రసాద్ బాబు ఒక ప్రముఖ సినీ నటుడు. తెలుగు, తమిళ సినిమాలలో ఎక్కువగా సహాయ పాత్రలలో నటించాడు. సుమారు 700 కి పైగా సినిమాలలో నటించాడు.
ప్రసాద్ బాబు పునాది రాళ్ళు అనే సినిమాతో తన చిత్రరంగంలోకి ప్రవేశించాడు. చిరంజీవితో కలిసి మన ఊరి పాండవులు, మొండిఘటం, హీరో, రుద్రవీణ, ఆపద్భాందవుడు లాంటి సినిమాలలో నటించాడు. అంతులేని కథ సినిమాలో కమల హాసన్, రజనీకాంత్, జయప్రద లతో కలిసి నటించాడు. రామారావు తో కలిసి బొబ్బిలి పులి, మేజర్ చంద్రకాంత్ సినిమాలలో నటించాడు.
ప్రసాద్ బాబు నటించిన సినిమాల పాక్షిక జాబితా.
నర్రా వెంకటేశ్వర రావు
నర్రా వెంకటేశ్వర రావు ప్రముఖ తెలుగు నటుడు. ఎక్కువగా సహాయ, ప్రతినాయక, హాస్య పాత్రలలో నటించాడు. ముప్ఫై సంవత్సరాలకి పైగా నటనానుభవం కలిగిన ఆయన సుమారు 500 సినిమాలకు పైగా నటించాడు. ఆయన స్వస్థలం ప్రకాశం జిల్లా, అగ్రహారం గ్రామం.
నర్రా వెంకటేశ్వర రావు 1947 లో ప్రకాశం జిల్లాలోని అగ్రహారం అనే గ్రామంలో జన్మించాడు. చిన్నప్పటి నుంచే నాటకాలలో నటించిన అనుభం ఆయనకుంది. ఆయన భార్య పేరు సుశీల. వారికి ఒక కొడుకు మురళి, మరియు ఒక కూతురు వసంతలక్ష్మి.
ఆయన 1974 లో చదువు సంస్కారం అనే సినిమా తో సినీరంగ ప్రవేశం చేశాడు. ఆయన చివరి సినిమా దాసరి నారాయణ రావు దర్శకత్వంలో వచ్చిన మేస్త్రి.
ఆయన డిసెంబరు 27, 2009 న 62 సంవత్సరాల వయసులో గుండెపోటుతో మరణించాడు.
గౌతంరాజు (నటుడు)
గౌతంరాజు ఒక ప్రముఖ తెలుగు హాస్య నటుడు. ఈయన సుమారు 200 కి పైగా సినిమాలలో నటించాడు. రెండు సార్లు నంది పురస్కారం అందుకున్నాడు. రాజబాబు పురస్కారం అందుకున్నాడు.
గౌతం రాజు స్వస్థలం తూర్పు గోదావరి జిల్లా. ఆయన తండ్రి పేరు కృష్ణం రాజు. అమ్మ లక్ష్మీకాంతమ్మ. ఆయన కొడుకు కృష్ణ కూడా సినిమాల్లో నటించడం ప్రారంభించాడు.
1980లో సింగీతం శ్రీనివాసరావు దర్శకత్వంలో వచ్చిన వసంతగీతం గౌతం రాజు మొదటి సినిమా.
గౌతం రాజు నటించిన సినిమాల పాక్షిక జాబితా
సింధు మేనన్
సింధు మేనన్ ఒక దక్షిణ భారత సినీ నటి. తెలుగు, తమిళం, కన్నడ, మలయాళ భాషల్లో నటించింది. ఆమె 1994 లో రష్మి అనే కన్నడ సినిమా లో బాల నటిగా సినీరంగ ప్రవేశం చేసింది.
సింధు బెంగుళూరు లోని ఓ మళయాలీ కుటుంబంలో జన్మించింది. ఆమెకు కార్తీక్ అనే ఒక తమ్ముడు ఉన్నాడు. అతను మొదట్లో కన్నడ మ్యూజిక్ చానల్లో వీజేగా పనిచేసి తరువాత నటుడు అయ్యాడు.
సింధు తన మాతృభాషయైన మలయాళమే కాక, తెలుగు, తమిళం, కన్నడ, హిందీ, ఆంగ్ల భాషల్లో మాట్లాడగలదు.
సింధు చిన్నతనంలోనే భరత నాట్యం లో శిక్షణ తీసుకున్నది. ఒకానొక భరత నాట్యం పోటీలలో న్యాయనిర్ణేతగా వ్యవహరించిన భాస్కర్ హెగ్డే ఆమెను కన్నడ దర్శకుడు కె.వి. జయరాం కు పరిచయం చేశాడు. అలా ఆమె 1994 లో రష్మి అనే కన్నడ సినిమాలో నటించింది. తరువాత ఆమెకు పలు అవకాశాలు వచ్చాయి. 1999 లో 13 సంవత్సరాల వయసులో ప్రేమ ప్రేమ ప్రేమ అనే సినిమాలో కథానాయికగా నటించింది.
తరువాత 15 సంవత్సరాల వయసులో తెలుగు లో భద్రాచలం, తమిళంలో "ఉత్తమన్", మలయాళంలో "సముత్తిరం" అనే సినిమాల్లో నటించింది.
సింధు యూకే లో స్థిరపడ్డ తెలుగు క్రైస్తవ కుటుంబానికి చెందిన డొమినిక్ ప్రభు అనే ఐటీ నిపుణుడిని ఏప్రిల్ 2010 న వివాహం చేసుకున్నది.
వారికి ఓ కూతురు. పేరు స్వెత్లానా.
పూసపాటి పరమేశ్వరరాజు
పూసపాటి పరమేశ్వరరాజు ప్రముఖ చిత్రకారుడు. ఆయన కలీగ్రఫీ (నగిషీ చిత్రకళ) లో సుప్రసిద్ధులు.
ఆయన ఆంధ్రప్రదేశ్ లోని వాండ్రం నందు 1961 లో జన్మించారు. ఆయన తండ్రి ఆర్మీ అధికారి అయినందున అనేక నగరాలలో పూసపాటి పరమేశ్వర రాజు బాల్యం గడిచింది. ఆయన ఔరంగాబాదులోని ప్రభుత్వ ఆర్ట్స్ కళాశాల మరియు బాబాసాహెబ్ అంబేద్కర్ మరాఠ్వాడా విశ్వవిద్యాలయాల నుండి బి.ఎఫ్.ఎ మరియు ఎం.ఎఫ్ ఎ డిగ్రీలను పొందారు. చిత్రకళలో పూర్తి జీవితం ప్రారంభించకపూర్వం ఆయన అడ్వర్టైజింగ్ పరిశ్రమలో కొంతకాలం పనిచేసారు. ఆయన ప్రతిమా శాస్త్రం , ఆధ్యాత్మికత మరియు ఉత్సవాల సంస్కృతిపై అధ్యయనం చేసాక ఆయన నగిషీరాత పదే పదే కనిపిస్తుంది. ఆయన బుద్దిజం, సిక్కిజం, జైనిజం, ఇస్లాం, కొరాస్ట్రియన్, క్రిస్టియన్ ల; యొక్క వివిధ గాథలను సజీవంగా చిత్రించుటకు తక్కువ రంగులలో వివిధ పాళీలు, కలాలతో జీవం పోసేటట్లు చిత్రిస్తారు.
ఐదు దళసరి స్ట్రోక్స్ తో ఆధారాన్ని మరియు ఒక సన్నని వక్రరేఖతో కలసి ఒక పడవను గీసారు. ఈ పడవలో రాముడు, సీత మరియు లక్ష్మణుడు గుహుని వద్ద నుండి సరయూనదిలో వెళుతుండేటట్లు చిత్రించారు. రాముడు మరియు లక్ష్మణుడు చిత్రాలను బాణం పట్టుకొనేటట్లు కొంత కోణంలో ఉన్న స్ట్రోక్స్ తోనూ, వారిమధ్య సీత కూర్చున్నట్లు చూపించడానికి ఆమె తలపై చిన్న రొట్టె ఆకారాన్ని చిత్రించారు. ఈ నగిషీ రాతను 37 చిత్రాలలో గల "రామాయణం - ఆనాటి కథనం" అనే శిర్షికతో చిత్రించారు.
డిసి టు డిసి కన్వర్టర్
డిసి టు డిసి కన్వర్టర్ (DC-to-DC converter) అనేది ఒక వోల్టేజ్ స్థాయి నుంచి మరొక వోల్టేజ్ స్థాయికి డైరెక్ట్ కరెంట్ (DC) యొక్క మూలమును మార్పిడి చేసే ఎలక్ట్రానిక్ సర్క్యూట్ లేదా ఎలక్ట్రోమెకానికల్ పరికరం.
కామాపంతుల సంపూర్ణ చంద్రిక
కామాపంతుల సంపూర్ణ చంద్రిక ప్రముఖ సంగీత కళాకారిణి మరియు సామాజిక కార్యకర్త.
సంపూర్ణ చంద్రిక... భువనేశ్వరి, వేదుల సూర్యనారాయణశాస్తి దంపతులకు 1937లో ఆంధ్ర ప్రదేశ్ లోని పశ్చిమ గోదావరి జిల్లా, తణుకు లో జన్మించారు. చిన్నప్నటినుండే కళలపై ఆసక్తి ఉండడం గమనించిన ఈవిడ తాతగారు చర్ల భాష్యకారిశాస్త్రి బాల్యంలోనే సంగీతం నేర్పించారు. వీరికి చిన్నతనంలోనే వెంకట రామన్ తో వివాహం జరిగింది. వివాహం జరిగిన కొద్దిరోజుల్లోనే భర్త మరణించడంతో, తండ్రి దగ్గరే ఉండి ఎం.ఎ. (హిందీ), ఎం.ఎ. (మ్యూజిక్) లు చదివారు
బాలసరస్వతి స్త్రీ సమాజంలో చదువుతున్న సమయంలో సహ విద్యార్థినులకు హిందీ పాఠాలు బోధించారు. అంతేకాకుండా భర్తపోయిన స్త్రీలకు హిందీ నేర్పించి, వారి ఫీజులను కట్టి, వారిచే పరీక్షలు రాయించేవారు. బుర్ర కథలు కూడా చెప్పేవారు. పాటలు పాడడంలోను, నృత్యం చేయడంలోను ప్రవేశం ఉండేది. నాటకాలు రాసి తన స్నేహితులతో వేయించేవారు.
వయోలిన్ ఓకల్ కూడా నేర్చుకున్నారు. పలురకాలైన సంగీత, సాహిత్య సేవా, ఆధ్యాత్మిక కార్యక్రమాల్లో ఉత్సాహంగా పాల్గొనేవారు. మహిళామండలి ద్వారా కుట్టు శిక్షణను ఇచ్చి వెనుకబడిన మహిళలకు ఉపాధి కల్పించారు. రీడర్ ఫోరమ్ మహిళాశాఖా గ్రంథాలయ సెక్రటరీగా 18 సంవత్సరాలు వనిచేశారు. గ్రంథాలయ సంస్థ భవన నిర్మాణంకోసం కృషి చేసి, గ్రంథాలయానికి స్వంత భవనాన్ని ఏర్పాటుచేసారు. సంధ్యాజ్యోతి వృద్ధాశ్రమం వైస్ ప్రెసిడెంటుగా 20 సం.లు పనిచేసారు. ఆకాలంలో స్వామీజీల ప్రసంగాల నిర్వహణకోసం మహిళా విభాగాన్ని నిర్వహించారు. హైదరాబాద్ లో జరిగిన విశ్వహిందూ పరిషత్ రాష్ట్రస్థాయి మీటింగులకు తణుకుశాఖ తరపున పాల్గొన్నారు. ఇంటినే విశ్వవిద్యాలయంగా మలుచి, వివిధ రంగాల్లో కృషి చేశారు.
ఈవిడ 2010, మార్చి 16 న మరణించారు.
కామాపంతుల సంపూర్ణ చంద్రిక, తణుకు తళుకులు (జీవన చిత్రాలు), భదరీనాథ్, 2010, పుట. 88.
గుంటూర్ టాకీస్
గుంటూర్ టాకీస్ 2016 లో విడుదలైన సినిమా. చందమామ కథలు సినిమాతో జాతీయ పురస్కారాన్ని సొంతం చేసుకున్న ప్రవీణ్ సత్తారు దీనికి దర్శకత్వం వహించగా నరేష్, సిద్ధు జొన్నలగడ్డ, రష్మి ప్రధాన పాత్రలు పోషించారు.
కథాపరంగా కొన్ని సన్నివేశాలు అలాగే ఉండాలని దర్శకుడు కోరడంతో ఈ సినిమాకు సెన్సారు బోర్డు ఏ సర్టిఫికేటు ఇచ్చింది.
బులుసు అపర్ణ
అవధాన విద్యాప్రదర్శన చేస్తున్న అతి కొద్దిమంది మహిళలలో బులుసు అపర్ణ ఒకరు. ఈమె పుల్లాభట్ల నాగశాంతిస్వరూపతో కలిసి జంటగా కొన్ని అవధానాలు, ఆకెళ్ళ నాగవెంకట ఉదయచంద్రికతో కలిసి కొన్ని అవధానాలు, ఒంటరిగా కొన్ని అవధానాలు చేసింది. 
ఈమె 1987, ఆగస్టు 5వ తేదీకి సరియైన ప్రభవ నామ సంవత్సర, శ్రావణ శుద్ధ ఏకాదశినాడు బులుసు అచ్యుతరామమోహన్, నాగపద్మ మీనాక్షి దంపతులకు పశ్చిమ గోదావరి జిల్లా, భీమవరం పట్టణంలో జన్మించింది. ఈమె ప్రాథమిక విద్య వేలివెన్ను గ్రామంలో గడచింది. రాజమండ్రిలోని ఆంధ్ర యువతీసంస్కృత కళాశాలలో బి.ఎ.డిగ్రీని పూర్తి చేసి తిరుపతిలోని రాష్ట్రీయ సంస్కృత విద్యాపీఠంలో ఎం.ఎ. (సంస్కృతం), శిక్షాశాస్త్రి చదివింది. తరువాత ద్వారకా తిరుమలలోని శ్రీవేంకటేశ్వరదేవస్థానం ఓరియంటల్ హైస్కూలులో సంస్కృతపండితురాలిగా ఉద్యోగం చేస్తున్నది.
ఈమెకు అవధాన గురువు ధూళిపాళ మహదేవమణి. ఈమె రాజమండ్రి, కాకినాడ, తిరుపతి, విజయవాడ, గుంటూరు, నెల్లూరు, కావలి, కర్నూలు, బందరు, పిఠాపురం, హైదరాబాదు, బెంగుళూరు, ఖమ్మం, అశ్వాపురం మొదలైన చోట్ల 102కు పైగా అష్టావధానాలను చేసింది. ఒక అర్థశతావధానం, మూడు శతావధానాలు కూడా చేసింది. వీటిలో 30కి పైగా స్వీయ అవధానాలు ఉన్నాయి.
మచ్చుకు ఈమె పూరించిన ఒక పద్యం:
పూరణ: ఆస చిన్నది అయిదు ఊళ్లే అడుగ భీతి
ముద్ర విడనాడి కౌరవ మోహ మతుల్
అనిని జొచ్చి వేగం గూలిరథములౌచు 
క్రౌర్య గంభీరు లవ్వారి కర్మమదియే
నిక్ వుజిసిక్
నిక్ వుజిసిక్ (Nick Vujicic) (జననం: 1982 డిసెంబరు 4) ఆస్ట్రేలియాకు చెందిన ఒక ప్రేరణ కలిగించే వక్త. ఇతను ఫొకొమీలియా అనే రుగ్మత కారణంగా కాళ్ళు, చేతులు లేకుండానే పుట్టాడు. ఇతను కాళ్ళు, చేతులు లేకపోయినా తండ్రి సాయంతో ఐదేళ్ల వయసులోనే ఈత నేర్చుకున్నాడు, అంతేకాకుండా సముద్రంపై సర్ఫింగ్ చేయడం నేర్చుకున్నాడు. బాల్యంలో తన తల్లి చేతుల్లో మామూలు పిల్లవాడిలాగేనే పెరిగిన తను సమాజంలో మామూలు వ్యక్తిగా ఎదగడానికి ఎన్నో సవాళ్లను ఎదుర్కొన్నాడు. నోటిలో పెన్ను పెట్టుకొని రాయడం నేర్చుకున్నాడు. గొంతు కింద గోల్ఫ్‌స్టిక్ పెట్టుకుని బంతిని కొట్టడం నేర్చుకున్నాడు. ఇతను 21 సంవత్సరాల వయస్సులో గ్రిఫ్ఫిత్ విశ్వవిద్యాలయం నుండి బ్యాచిలర్ ఆఫ్ కామర్స్ డిగ్రీని పొందాడు.
కొమ్మూరి సాంబశివ రావు
కొమ్మూరి సాంబశివ రావు (1926-1994) ఒక ప్రముఖ నవలా రచయిత. తెలుగులో తొలి హారర్ నవలా రచయిత. ప్రముఖ తెలుగు రచయితల కుటుంబంలో జన్మించాడు. సినీ జర్నలిస్టుగా, పత్రికా సంపాదకుడిగా పనిచేశాడు. 90 కి పైగా నవలలు రాసి డిటెక్టివ్ నవలా రచయితా సుస్థిరమైన స్థానాన్ని సంపాదించుకున్నాడు. ఆయన సృష్టించిన డిటెక్టివ్ యుగంధర్, అతని అసిస్టెంట్ రాజు పాత్రలు తెలుగు పాఠకులకు పరిచయమైన పేర్లు.
సాంబశివరావు అక్టోబరు 26, 1926 న తెనాలిలో జన్మించాడు. ఆయన తల్లిదండ్రులు వెంకట్రామయ్య, మరియు పద్మావతి. వెంకట్రామయ్య ప్రముఖ రచయిత చలంకు స్వయానా తమ్ముడు. చలాన్ని తన తాత దత్తత తీసుకోవడంతో ఆయన ఇంటి పేరు గుడిపాటిగా మారింది. వెంకట్రామయ్యకు అప్పట్లో తెనాలిలో ప్రింటింగ్ ప్రెస్ ఉండేది. సాంబశివరావు తల్లి పద్మావతి బళ్ళారి రాఘవ బృందంతో కలిసి నాటకాలు వేస్తుండేది. 
కొడవటిగంటి కుటుంబరావు భార్యయైన వరూధిని ఈయనకు అక్క. అలా ఈయన కొడవటిగంటి రోహిణీప్రసాద్కు మేనమామ అవుతాడు. ఆయన చెల్లెలు ఉషారాణి డిల్లీలోని నేషనల్ బుక్ ట్రస్ట్ లో తెలుగు విభాగానికి అధ్యక్షురాలిగా ఉండేది.
కొమ్మూరి 14 సంవత్సరాల వయసు నుండే కథలు రాయడం ప్రారంభించాడు. 1957-1980 మధ్యలో ఆయన విస్తృతంగా రచనలు చేశాడు. ఆంగ్ల రచయిత ఎడ్గర్ వాలేస్ ఆయనకు స్ఫూర్తి. భారత మాజీ ప్రధాని పి.వి. నరసింహా రావు ఈయన రచనలను అభిమానించే వాడు. మల్లాది వెంకటకృష్ణమూర్తి కొమ్మూరి నుంచి స్ఫూర్తి పొందాడు.
ఆయన డిటెక్టివ్ నవలల్లో కనిపించే పాత్రలు డిటెక్టివ్ యుగంధర్, అతని సహాయకుడు రాజు, పోలీసు ఇన్ స్పెక్టరు స్వరాజ్య రావు. వీటిలో చాలా నవలలు మద్రాసు పట్టణం నేపథ్యంలో రాసినవి.
పిసక్
పిసక్  అనేది పెరూ దేశంలోని పవిత్ర లోయలో ఉన్న ఒక గ్రామం.  ఇది పర్యాటక ప్రదేశంగా చాలా ప్రసిద్ధమైంది. విల్కనుటా నది దగ్గర్లో ఉంది ఈ గ్రామానికి. ప్రతి ఆదివారం, మంగళవారం, గురువారాల్లో పిసక్  లో జరిగే సంతకు పర్యాటకులు ఎక్కువ సంఖ్యలో రావడం విశేషం. ఈ సంతలో వారి వారి గ్రామాల్లో పండేవి,  తయారుచేసే వాటిని ఇక్కడ అమ్ముతుంటారు స్థానికులు.
ఈ ఊళ్ళో ఉండే అతిపెద్ద పిసొనరీ చెట్టు చాలా ప్రసిద్ధి చెందింది. కానీ 2013లో వచ్చిన తుఫానులో ఈ చెట్టు పడిపోయింది. ఈ గ్రామం దగ్గర్లోని హౌంకా అభయారణ్యంలో వారికి పవిత్ర పుణ్యక్షేత్రం ఉంది. ఈ క్షేత్రానికి కూడా చాలామంది పర్యాటకులు వస్తారు. ప్రతీ సెప్టెంబరులో ఈ క్షేత్రానికి భక్తులు యాత్రగా వెళ్తుంటారు.
రష్మి గౌతమ్
రష్మి గౌతమ్ ఒక సినీ నటి, మరియు టి. వి వ్యాఖ్యాత. ఈటివిలో ప్రసారమవుతున్న జబర్దస్త్ హాస్యకార్యక్రమానికి వ్యాఖ్యాతగా వ్యవహరిస్తుంది.
రష్మి తల్లి ఒడిషా రాష్ట్రానికి చెందింది. తండ్రి ఉత్తర ప్రదేశ్కు చెందిన వాడు. విశాఖపట్నంలో పుట్టి పెరిగింది. చిత్ర పరిశ్రమ కోసం హైదరాబాదుకు వచ్చింది.
2002 లో సవ్వడి అనే సినిమాతో ఆమె సినిమా కెరీర్ ప్రారంభమైంది. కానీ ఆ సినిమా విడుదల కాలేదు. తర్వాత ఉదయ్ కిరణ్ కథానాయకుడిగా నటించిన హోలీ సినిమాలో సహాయ పాత్ర పోషించింది. తర్వాత యువ అనే సీరియల్ లో నటించింది. 
2010లో తెలుగులో వచ్చిన ప్రస్థానం చిత్రంలో రష్మి సహాయనటిగా చేసింది. ఆ తరువాత ఒక రియాలిటీ డ్యాన్స్ షోలో రష్మి డ్యాన్స్ చూసిన నటి సంగీత కందెన్ సినిమాకి అవకాశం ఇప్పించింది. అలా కందెన్ చిత్రంలో నర్మద అనే ప్రధాన పాత్రను రష్మి పోషించింది. 2011లో తమిళ వచ్చిన కందెన్ అనే శృంగార చిత్రంలో నటించి, తన నటనకు మంచి మార్కులు కొట్టేసింది
ప్రవీణ్ (నటుడు)
బెల్లంకొండ ప్రవీణ్ (జ. జనవరి 8, 1980) ఒక తెలుగు సినీ నటుడు. కొత్త బంగారు లోకం, పరుగు, శంభో శివ శంభో, రామ రామ కృష్ణ కృష్ణ, మిరపకాయ్, కార్తికేయ, ప్రేమకథా చిత్రం లాంటి సినిమాలలో హాస్య పాత్రలు పోషించాడు.
ప్రవీణ్ జనవరి 8, 1980 న తూర్పు గోదావరి జిల్లా, అంతర్వేది లో జన్మించాడు. AFDT ఉన్నత పాఠశాలలో చదివాడు. మాలికీపురం లోని R.V.R కళాశాలలో గ్రాడ్యుయేషన్ చదివాడు. తరువాత నటన మీద ఆసక్తితో హైదరాబాదు వెళ్ళాడు.
ప్రవీణ్ కొత్త బంగారు లోకం సినిమాతో హాస్యనటుడిగా తన కెరీర్ ప్రారంభించాడు. శ్రీకాంత్ అడ్డాల దర్శకత్వం వహించిన ఈ సినిమా రెండు నంది పురస్కారాలను దక్కించుకుంది. తరువాత రవితేజ, రాం, నాగ చైతన్య, మంచు మనోజ్, పవన్ కల్యాణ్, అల్లు అర్జున్ లాంటి నటులతో కలిసి నటించాడు.
కరాటే కల్యాణి
కరాటే కల్యాణి ఒక తెలుగు సినీ నటి. 120 కి పైగా సినిమాలలో నటించింది. ఈమె ఒక హరికథ కళాకారిణి కూడా. పాటలు పాడుతుంది. కరాటేలో బ్లాక్ బెల్ట్ ఉంది. సుదీర్ఘ కాలం పాటు హరికథ చెప్పినందుకు గాను ఈమె లింకా బుక్ ఆఫ్ రికార్డ్స్ లోకి ఎక్కింది.
పడాల కల్యాణి రాందాస్, విజయలక్ష్మి దంపతులకు కవిటిలో జన్మించింది. విజయనగరంలోని కల్యాణానంద భారతి పాఠశాలలో చదివింది. అక్కడే మహిళా కళాశాలలో డిప్లోమా చదివింది. ఆమె భర్త పేరు కాసర్ల శ్యాం.
కల్యాణి మొదటి సినిమా 2001 లో వచ్చిన "వేచి ఉంటా" అనే సినిమా. ఈ సినిమాలో హీరోయిన్ కు స్నేహితురాలిగా నటించింది.జనవరి 2016 లో కల్యాణి హైదరాబాదు లోని ఎల్బీ నగర్ లో పేకాట ఆడుతుండగా పోలీసులు అరెస్టు చేసారు.
జీన్ బాటన్
జీన్ బాటన్ (Jean Batten) (1909 సెప్టెంబరు 15 - 1982 నవంబరు 22) ఒక న్యూజీలాండ్ వైమానికురాలు. ఈమె రోటర్యూవ, నార్త్ ఐలాండ్, న్యూజిలాండ్ లో జన్మించింది. ఈమె ప్రపంచవ్యాప్తంగా అనేక సార్లు ఒంటరిగా విమానంలో ప్రయాణించడం ద్వారా ప్రపంచ రికార్డు సృష్టించింది. ఈమె 1936 లో మొట్టమొదటి సారిగా ఇంగ్లాండ్ నుంచి న్యూజీలాండ్ కు ఒంటరిగా విమానంలో ప్రయాణం చేసింది.
కొండపి మురళీకృష్ణ
కొండపి మురళీకృష్ణ కవి, గ్రంథరచయిత మరియు శతాధిక అవధానాలను ప్రదర్శించిన వ్యక్తి.
ఇతడు 1963, జూలై 23వ తేదీన ప్రకాశం జిల్లా తాటాకులపాలెం గ్రామంలో వరలక్ష్మమ్మ, వెంకటప్పయ్య దంపతులకు జన్మించాడు. ఇతడు ప్రాథమిక విద్యను చందులూరు గ్రామంలో చదివాడు. తరువాత ఇంటర్మీడియట్, బి.ఎస్.సి గుంటూరు హిందూ కళాశాలలో చదివాడు. ఆ తరువాత నాగార్జున విశ్వవిద్యాలయం నుండి గణితంలో ఎమ్మెస్సీ డిగ్రీ పొందాడు. బేతవోలు రామబ్రహ్మం, ప్రసాదరాయ కులపతి ఇతని గురువులు. ఇతడు జీవిత భీమా సంస్థలో అసిస్టెంటుగా ఉద్యోగంలో చేరి ప్రస్తుతం అసిస్టెంట్ అడ్మినిస్ట్రేటివ్ ఆఫీసర్‌గా పనిచేస్తున్నాడు.
ఇతడు 114కు పైగా అష్టావధానాలు, ఒక శతావధానం చేశాడు. బొబ్బిలి, విశాఖపట్నం, ఎలమంచిలి, రాజమండ్రి, మచిలీపట్నం, విజయవాడ, గుంటూరు, తెనాలి, రేపల్ల్లె, నర్సరావుపేట, చిలకలూరిపేట, చేజెర్ల, ఒంగోలు, అద్దంకి, చీరాల, ముండ్లమూరు, కావలి, నెల్లూరు, తిరుపతి, కడప, ప్రొద్దుటూరు, హైదరాబాదు, వరంగల్లు, మెదక్, సిద్ధిపేట మొదలైన చొట్ల ఇతడు అవధానాలను దిగ్విజయంగా నిర్వహించాడు. కందుకూరులో శతావధానం చేశాడు.
ఇతడు అవధానాలలో పూరించిన పద్యాలు కొన్ని మచ్చుకు:
పూరణ:  దివినీ భూస్థలి పైకిదింప తన పాతివ్రత్య మి
మ్మవనిన్ బోధయొనర్పనెంచి యనసూయామాత చూపింప వై
భవ విన్యాసము, శ్రీ రమాధవునితో వాగీశుతో గూడి శై
శవమై పోయెను శివుండు పాడగ ప్రశంసాగీతముల్ దేవతల్
 
పూరణ: చండాంశు ప్రతిభా సమాన విలసత్ చంద్రుండు తా దాచె హృ
ద్భాండమ్మందు విషాద పావక మహాజ్వాలన్ సతిన్ బాసి పా
షండీ భూతము గాగ నీ ప్రకృతి, వాసంతంబ! రాబోకు రా
ముండా కోరు వసంతమున్ గనగ నిప్పుల్ గ్రక్కు చిత్తమ్మునన్
పూరణ: ఇంతి! నిన్ మనసార నుతింతునమ్మ
పూలకల్లును బోలు పదాలనిమ్మ
తలచి కెందమ్మి పూల పూజల నొనర్తు
చిమ్మటను నేను, కాంతులనిమ్మ వాణి
పూరణ:కాళీమాతయె విగ్రహాకృతిని ఆకాశమ్మునే డిగ్గుచున్
నాళీకంబులబోలు హస్తములతో నందించె నాశీస్సు నా
కాళీదాసుని బోలు సత్కవియె భక్తశ్రేష్ఠుడై యుంట నే
లీలన్ భాసుర రమ్యదృశ్యమును వర్ణింతున్ వధానమ్మునన్
ఆది (నటుడు)
ఆది సినీ నటుడు, మరియు క్రికెటర్. ప్రముఖ నటుడు సాయి కుమార్ కుమారుడు. ఆది 2011 లో కె. విజయభాస్కర్ దర్శకత్వంలో వచ్చిన ప్రేమ కావాలి సినిమాతో వెండితెరకు పరిచయమయ్యాడు. ఈ సినిమా విమర్శకుల నుంచి మంచి ప్రశంసలు పొందడంతో ఆది యువనటుడిగా మంచి పేరు సంపాదించాడు. 2011 లో దక్షిణాది ఫిలిం ఫేర్ అవార్డుల్లో ఉత్తమ నూతన నటుడిగా పురస్కారం అందుకున్నాడు. తరువాత బి. జయ దర్శకత్వంలో వచ్చిన లవ్‌లీ (2012) అనే సినిమాలో నటించాడు. ఈ సినిమాలో కూడా ఆది నటనకు విమర్శకుల నుంచి ప్రశంసలు అందుకున్నాడు.
అల్లరి సుభాషిణి
అల్లరి సుభాషిణి (తిరుమల సుభాషిణి) ప్రముఖ రంగస్థల, సినీ, టెలివిజన్ నటి.
ఈవిడ స్వస్థలం భీమవరం. చిన్నతనంలోనే తండ్రి చనిపోవడంతో 7వ తరగతి వరకే చదువుకున్నారు. చిన్న వయస్సులో పెళ్ళి అయింది. బాల్యదశలోనే రంగస్థలంపై నటించడం ప్రారంభించారు.
సుభాషిణి, చింతామణి నాటక ప్రదర్శనకు హైదరాబాద్ వచ్చినపుడు, తన నటనను చూసిన ప్రముఖ నటుడు చలపతి రావు తన కుమారుడు రవిబాబు తీయబోయే అల్లరి సినిమాలో అవకాశం ఇప్పించారు. ఆ చిత్రంలోని నటనకు సుభాషిణికి మంచి గుర్తింపు రావడమే కాకుండా, అల్లరి సుభాషిణిగా పేరు మారింది. అటుతర్వాత చాలా సినిమాలలో నటించారు. కృష్ణవంశీ దర్శకత్వంలో వచ్చిన శ్రీఆంజనేయం లో ముఖ్య పాత్రను పోషించింది. బాలకృష్ణ, ఎన్టీఆర్, నాగార్జున, చిరంజీవి, మరియు రజినీకాంత్ వంటి నటులతో నటించారు.
జి. వి. సుధాకర్ నాయుడు
జి. వి. సుధాకర్ నాయుడు తెలుగు సినీ పరిశ్రమ లో జీవి గా ప్రసిద్ధుడైన నటుడు, మరియు దర్శకుడు. 2008 లో నితిన్, భావన ప్రధాన పాత్రలలో వచ్చిన హీరో అనే సినిమాతో దర్శకుడిగా మారాడు. 2010 లో శ్రీకాంత్ కథానాయకుడిగా రంగ ది దొంగ అనే సినిమాకు దర్శకత్వం వహించాడు.
జీవి తెలుగు సినిమాలలో ఎక్కువగా ప్రతినాయకుడి గా నటించాడు. ఢిల్లీ లో పన్నెండు సంవత్సరాలు నివాసం ఉన్నాడు కాబట్టి హిందీ బాగా మాట్లాడగలడు.
కేన్స్ ఫిలిం ఫెస్టివల్
The కేన్స్ ఫెస్టివల్ () (ఫ్రెంచ్: Festival de Cannes), ౨౦౦౨ వరకు 2002 వంటి ఇంటర్నేషనల్ ఫిల్మ్ ఫెస్టివల్ ("Festival international du film") మరియు ఆంగ్ల  భాషలో  కేన్స్ ఫిల్మ్ ఫెస్టివల్ గా  తెలియ పరచ బడినది , కేన్స్ ఫ్రాన్స్  లో జరిగిన      ఫిలిం ఫెస్టివల్  లో  ఇది ప్రివ్యూలు కొత్త చిత్రం యొక్క అన్ని శైలులు, సహా డాక్యుమెంటరీలు, from around the world. స్థాపించారు 1946, ఆహ్వానితులకు-మాత్రమే festival is held annually (సాధారణంగా మే లో) వద్ద పలైస్ డెస్ పండుగలు et des Congrès.
1 జూలై 2014, సహ-స్థాపకుడు మరియు మాజీ అధిపతి ఫ్రెంచ్ పే-టీవీ ఆపరేటర్లు కెనాల్+ Pierre Lescure took over as President of the festival. బోర్డు డైరెక్టర్లు కూడా నియమించారు గిల్లెస్ Jacob వంటి గౌరవ అధ్యక్షుడు పండుగ.
The 2016 కేన్స్ ఫిలిం ఫెస్టివల్ took place between 11 మరియు 22 మే 2016. ఆస్ట్రేలియన్ చిత్ర దర్శకుడు జార్జ్ మిల్లర్ చేశారు. జ్యూరీ అధ్యక్షుడు. "నేను, డేనియల్ బ్లేక్", దర్శకత్వం బ్రిటిష్ దర్శకుడు Ken Loach, గెలిచింది పామే d'Or.
2017 లో, The Festival de Cannes జరుపుకుంటారు ఉంటుంది, దాని 70 వ వార్షికోత్సవ ఎడిషన్ నుండి మే 17, 28.
దేవ కట్టా
దేవ కట్టా ఒక ప్రవాసాంధ్రుడైన సినీ దర్శకుడు, నిర్మాత మరియు రచయిత. 2010 లో ఆయన నిర్మించి, దర్శకత్వం వహించిన ప్రస్థానం సినిమా అంతర్జాతీయ భారత చలనచిత్రోత్సవంలో, ఇండియన్ పనోరమా విభాగంలో ప్రదర్శనకు ఎంపికైంది. ఈ సినిమా ఫిలిం ఫేర్ ఉత్తమ విమర్శకుల చిత్రంగా, నంది మూడో ఉత్తమ చిత్రంగా ఎంపికైంది.
దేవా కడప జిల్లా, జెట్టివారిపల్లి గ్రామంలో జన్మించాడు. తండ్రి పేరు నిరంజన్ నాయుడు. అతని కుటుంబం మద్రాసుకు తరలి వెళ్ళింది. దేవ అక్కడే పెరిగాడు. చెన్నై లోని సత్యభామ కళాశాల నుంచి మెకానికల్ ఇంజనీరింగ్ చదివాడు. తరువాత ఉన్నత చదువుల కోసం అమెరికా వెళ్ళాడు. డెట్రాయిట్ రాష్ట్రంలోని మిషిగన్ లో వేన్ స్టేట్ యూనివర్శిటీ నుంచి ఎమ్మెస్ చేశాడు. చదువైపోయిన తరువాత జనరల్ మోటార్స్ లో ఉద్యోగం చేశాడు.
ఉద్యోగం చేస్తూనే సినిమాలకు సంబంధించిన కోర్సు చేశాడు. తరువాత అమెరికాలో భారతీయ విద్యార్థుల స్థితిగతులను ప్రతిబింబిస్తూ "వలస" అనే డాక్యుమెంటరీ చిత్రాన్ని రూపొందించాడు. అదే నేపథ్యంలో వెన్నెల సినిమాతో దర్శకుడిగా, రచయితగా తన ప్రస్థానం ప్రారంభించాడు.
సురేఖా వాణి
సురేఖా వాణి ఒక తెలుగు సినీ నటి. తెలుగు, తమిళ సినిమాల్లో ఎక్కువగా సహాయ పాత్రలలో నటించింది. 2015 నాటికి 45 సినిమాలకు పైగా నటించింది.
బడిలో చదివేటపుడే సురేఖ అనేక సాంస్కృతిక కార్యక్రమాల్లో పాల్గొనేది. 8వ తరగతిలో చదివేటపుడు విజయవాడలోని ఒక ప్రాంతీయ ఛానల్లో ఒక పిల్లల కార్యక్రమానికి వ్యాఖ్యాతగా వ్యవహరించింది. ఇంటర్మీడియట్ తర్వాత పూర్తి స్థాయి వ్యాఖ్యాతగా మారింది. పెళ్ళైన తరువాత మాటీవీలో భర్తతో కలిసి "మా టాకీస్", "హార్ట్ బీట్" అనే కార్యక్రమాలను, భర్త దర్శకత్వంలో వచ్చిన "మొగుడ్స్ పెళ్ళామ్స్" కార్యక్రమానికి వ్యాఖ్యాతగా వ్యవహరించింది.
జోగి నాయుడు
జోగి నాయుడు ఒక తెలుగు సినీ నటుడు. 100 సినిమాలకు పైగా ఎక్కువగా సహాయ పాత్రలలో నటించాడు. 1998 లో జెమిని టీవీలో ప్రసారమైన జోగి బ్రదర్స్ అనే కార్యక్రమంతో పేరు తెచ్చుకున్నాడు. ఈ కార్యక్రమంలో మరో వ్యాఖ్యాత కృష్ణంరాజుతో కలిసి సినిమాల గురించి ఉత్తరాంధ్ర యాసతో మాట్లాడుతూ సమీక్షించేవారు
2001 లో ఈవీవీ సత్యనారాయణ దర్శకత్వంలో వచ్చిన మా ఆవిడ మీదొట్టు మీ ఆవిడ చాలా మంచిది సినిమాతో వెండితెరపై కనిపించాడు. స్వామిరారా సినిమాతో జోగి బ్రదర్స్ మంచి గుర్తింపు వచ్చింది.
దర్శకుడు అవుదామని హైదరాబాదుకు వచ్చిన జోగి నాయుడు టీవీ రంగంలో ప్రవేశించాడు. కొద్ది రోజులు పూరీ జగన్నాథ్, కృష్ణవంశీతో కలిసి పనిచేశాడు. ఒక రికార్డింగు స్టూడియో కూడా ప్రారంభించాడు. ప్రముఖ వ్యాఖ్యాత, నటి యైన ఝాన్సీని ప్రేమ వివాహం చేసుకున్నాడు. వారికి ధన్య అనే కుమార్తె జన్మించింది. తరువాత వీరు మే 2014 లో విడాకులు తీసుకున్నారు.
ప్రవీణ్ సత్తారు
ప్రవీణ్ సత్తారు జాతీయ పురస్కారం పొందిన సినీ దర్శకుడు. అమెరికాలో సాఫ్టువేరు ఉద్యోగియైన ప్రవీణ్ సినిమాల మీద ఆసక్తితో ఆ రంగాన్ని వదిలి వచ్చాడు. 2014 లో ఆయన రూపొందించిన చందమామ కథలు ఉత్తమ తెలుగు చిత్రంగా జాతీయ పురస్కారాన్నందుకుంది.
ప్రవీణ్ విజయనగరంలో జన్మించాడు. భారత్ లో ఇంజనీరింగ్ చేశాక అమెరికాలో చిప్ డిజైనింగ్ లో ఎమ్మెస్ చేశాడు. తరువాత అక్కడే ఐబీఎం సంస్థలో పదేళ్ళ పాటు SAP కన్సల్టెంటుగా పనిచేశాడు. సినిమాల మీద ఆసక్తితో ఉద్యోగాన్ని వదిలి భారతదేశానికి వచ్చాడు. అతని భార్య పేరు అర్చన.
ఒకసారి భారత్ కు వచ్చినపుడు తాతగారి సలహా మేరకు విజయనగరంలో బధిరుల కోసం, మూగవారి కోసం ప్రత్యేక పాఠశాల నడుపుతున్న టెంకాయల సత్యనారాయణను కలిశాడు. ఆయనను ఇంటర్వ్యూ చేసి ఆయన కథను కె.విశ్వనాథ్ దర్శకత్వంలో సినిమాగా తీయాలకున్నాడు. కానీ ఉద్యోగ ఒత్తిడుల వల్ల అది సాధ్యం కాలేదు. తరువాత "లైఫ్ బిఫోర్ వెడ్డింగ్" సినిమాతో దర్శకుడిగా ప్రవేశం చేశాడు. ఈ సినిమాకు పూర్వం సినిమాకి సంబంధించిన ఎలాంటి కోర్సు చేయలేదు. అసలు సినిమాల్లో పనిచేసిన అనుభవం లేదు.
మహేష్ మంజ్రేకర్
మహేష్ మంజ్రేకర్ (జననం: 1953 మే 13) ఒక భారతీయ సినీ నటుడు, దర్శకుడు, నిర్మాత, మరియు రచయిత. అతను దర్శకత్వం వహించిన "వాస్తవ్ - ద రియాలిటీ" (1999), "అస్తిత్వ" (2000), "విరుద్ధ" (2005) విమర్శకుల నుంచి మంచి ప్రశంసలు పొందాయి. ఒక జాతీయ పురస్కారం, రెండు స్టార్ స్క్రీన్ అవార్డులు పొందాడు.
దర్శకత్వమే కాకుండా తన స్వంత చిత్రాలే కాకుండా పలు చిత్రాల్లో నటించాడు. 2002 లో వచ్చిన "కాంటే" అనే సినిమా ద్వారా నటుడిగా మంచి గుర్తింపు పొందాడు. తరువాత 2007లో ఒక్కడున్నాడు అనే సినిమాలో ప్రతినాయకుడి పాత్ర, ఆస్కార్ పురస్కారాన్ని అందుకున్న స్లమ్ డాగ్ మిలియనీర్ చిత్రంలో ఆయ పోషించిన గ్యాంగ్ స్టర్ జావెద్ పాత్ర మంచి పేరు తెచ్చిపెట్టాయి. "మే శివాజీ మహరాజ్ భోసలే బోల్తాయ్" అనే మరాఠీ సినిమాలో శివాజీ పాత్రను పోషించాడు. సల్మాన్ ఖాన్ సినిమా వాంటెడ్లో పోలీసు అధికారి తల్పదేగా నటించాడు.
2014 లోకసభ ఎన్నికల్లో మహరాష్ట్ర నవనిర్మాణ సేన తరపున ముంబై నార్త్ వెస్ట్ ప్రాంతానికి ఎంపీగా పోటీచేశాడు. కానీ శివసేన అభ్యర్థి గజానన్ కీర్తికర్ చేతిలో పరాజయం పాలయ్యాడు.
ఆయనకు అండర్ వరల్డ్ తో సంబంధాలున్నట్లు వార్తలు వచ్చాయి.
సిద్ధు జొన్నలగడ్డ
సిద్ధు జొన్నలగడ్డ ఒక సినీ నటుడు. ప్రవీణ్ సత్తారు దర్శకత్వంలో వచ్చిన ఎల్బీడబ్ల్యూ (లైఫ్ బిఫోర్ వెడ్డింగ్) సినిమాతో కథానాయకుడయ్యాడు. అంతకు మునుపు జోష్, ఆరంజ్, భీమిలి సినిమాల్లో సహాయ పాత్రల్లో నటించాడు.
సిద్ధు హైదరాబాదులో పుట్టి పెరిగాడు. బీటెక్ పూర్తి చేసిన తర్వాత సినిమాల్లో నటిస్తూనే ఎంబీయే పూర్తి చేశాడు. తల్లి 25 సంవత్సరాలుగా ఆలిండియా రేడియోలో పనిచేసింది. తల్లితో కలిసి సంగీత కార్యక్రమాలకు వెళ్ళడం వలన సంగీతం మీద ఆసక్తి కలిగింది. నాలుగేళ్ళపాటు తబలా నేర్చుకున్నాడు. ప్రభుదేవా స్ఫూర్తితో ఐదేళ్ళ పాటు నృత్యంలో శిక్షణ తీసుకున్నాడు.
నిర్మలా కాన్వెంట్ (2016 సినిమా)
నిర్మలా కాన్వెంట్ లో పేదింటి అబ్బాయి శామ్యుల్‌ (రోషన్‌), ఎకరం పొలమే వారి కుటుంబానికి జీవనాధారం. ఆ ఊరికే చెందిన పెద్దింటి అమ్మాయి శాంతి ( శ్రియాశర్మ) అదే పాఠశాలలో చదువుతుంది. ఒకే తరగతికి చెందిన శామ్యూల్, శాంతి మధ్య ఏర్పడిన పరిచయం క్రమంగా ప్రేమగా మారుతుంది ఆ తర్వాత ఆ అమ్మాయి తండ్రి భూపతి రాజు (ఆదిత్య మీనన్) కు తెలిసి తన పాలేర్లతో శామ్యూల్ ని కొట్టిస్తాడు. అయినా సరే తన కొడుకు ప్రేమని గెలిపించటం కోసం శ్యాముల్ తండ్రి వెళ్లి, హీరోయిన్ తండ్రితో నీ కూతురుని ఇచ్చి నా కొడుకుతో పెళ్ళి చేయమంటాడు. తనతో సమానంగా పేరు, డబ్బు గడిస్తే కూతురిని శామ్యూల్‌కు ఇచ్చి పెళ్ళి చేస్తానని షరతు పెడతాడు. ఆ డబ్బు సంపాదించడం కోసం హీరో నాగార్జునను వెతుక్కుంటూ హైదరాబాద్ వస్తాడు శామ్యూల్. అందుకు గల కారణమేమిటి? ఆ యువ జంట ప్రేమకు నాగార్జున ఏ విధంగా సహాయపడ్డారు. శామ్యూల్, శాంతిల ప్రేమకథ ఏ విధంగా సుఖాంతమైంది అనేది చిత్రకథ. తెలివైన కుర్రాడు తన లక్ష్యంతో పాటు ప్రేమలో ఎలా గెలుపొందాడనే కథాంశంతో రూపొందిన చిత్రమిది.
సింధు తులాని
సింధు తులాని ఒక తెలుగు సినీ నటి. తమిళ, కన్నడ, హిందీ సినిమాలలో కూడా నటించింది. ఫెయిర్ అండ్ లవ్లీ క్రీము ప్రకటనలో నటించింది.
సింధు తులాని జూలై 19, 1983 న ముంబైలో జన్మించింది.
సింధు 2003 లో చంద్రశేఖర్ యేలేటి దర్శకత్వంలో వచ్చిన ఐతే సినిమాతో చిత్ర పరిశ్రమకు పరిచయమైంది. గుణ్ణం గంగరాజు ఈ సినిమాకి నిర్మాత. ఈ సినిమా తక్కువ బడ్జెట్ లో తీసినా మంచి విజయం సాధించింది. దీని తరువాత ఆమెకు వేరే సినిమాలలో అవకాశాలు రావడం మొదలు పెట్టాయి. కళ్యాణ్ రామ్ కథానాయకుడిగా నటించిన అతనొక్కడే సినిమాతో సింధుకు ఇంకా మంచి పేరు వచ్చింది. దీని తరువాత తమిళ నటుడు శింబుతో చేసిన ద్విభాషా చిత్రం మన్మథతో మరో విజయం సాధించింది. తెలంగాణా సాంప్రదాయమైన బతుకమ్మను ప్రతిబింబిస్తూ తీసిన సినిమాలో ఆమె ప్రధాన పాత్రను పోషించింది.
మొదట్లో కథానాయికగా నటించిన తర్వాత సన్నాఫ్ సత్యమూర్తి సినిమాలో హీరోకు వదిన గా, ఆది (నటుడు) హీరోగా వచ్చిన ప్రేమ కావాలి సినిమాలో నటనకు ఆస్కారమున్న సహాయ పాత్రలు పోషిస్తోంది.
సంజయ్ మంజ్రేకర్
సంజయ్ మంజ్రేకర్ (జననం జూలై 12, 1965) ఒక మాజీ భారతీయ క్రికెట్ ఆటగాడు. 1987 నుంచి 1996 వరకు భారతదేశం తరపున మిడిలార్డర్ బ్యాట్స్ మన్ గా సేవలందించాడు. టెస్టుల్లో 37.14 సగటుతో 2000 పైగా పరుగులు చేశాడు. కొన్నిసార్లు వికెట్ కీపర్ గా కూడా ఆడాడు. అతని బ్యాటింగ్ సాంకేతిక మెలకువలు కచ్చితంగా ఉంటాయని ప్రతీతి. ఆడటం విరమించిన తరువాత క్రికెట్ వ్యాఖ్యాతగా కొనసాగుతున్నాడు.
మంజ్రేకర్ జూలై 12, 1965 న కర్ణాటకలోని మంగుళూరు (అప్పట్లో మైసూరు రాష్ట్రం) లో జన్మించాడు. తండ్రి విజయ్ మంజ్రేకర్ 1952- 1965 మధ్యలో భారత్ తరపున 55 టెస్టు మ్యాచ్ లు ఆడాడు.
వాసు ఇంటూరి
వాసు ఇంటూరి ఒక టీవీ, సినీ నటుడు మరియు దర్శకుడు. అమృతం సీరియల్లో సర్వం పాత్రతో ప్రేక్షకులకు సుపరిచితుడు. "గంగతో రాంబాబు" అనే సీరియల్ కు కూడా దర్శకత్వం వహించాడు. అమృతం చందమామలో అనే సినిమాకు దర్శక నిర్మాత గుణ్ణం గంగరాజుతో కలిసి స్క్రిప్టు రచించాడు.
వాసు స్వస్థలం బాపట్ల. తండ్రి వీఆర్వోగా పనిచేసి పదవీ విరమణ చేశాడు. వాసు బాపట్లలో ఆర్ట్స్ అండ్ సైన్సు కళాశాల నుంచి బీఎస్సీ పట్టా పొందాడు. ఎంసీయే చదవడం కోసం హైదరాబాదుకు వచ్చాడు కానీ సినిమా రంగం మీద ఆసక్తితో మధ్యలోనే వదిలేశాడు.
సుమారు ఆరు సంవత్సరాల పాటు సహాయ దర్శకుడిగా, స్క్రిప్టు రచయితగా పనిచేశాడు. గుణ్ణం గంగరాజు నిర్మించిన అమృతం కార్యక్రమంతో మంచి పేరు తెచ్చుకున్నాడు. 313 ఎపిసోడ్లు పూర్తి చేసుకున్న ఆ సీరియల్ కు సహాయ దర్శకుడిగా, దర్శకుడిగా, స్క్రిప్టు రచయితగా పనిచేశాడు. అందులో సర్వేశ్వరన్ అలియాస్ సర్వం అనే అమాయకుడైన పనివాడి పాత్రలో కూడా నటించాడు. వాసు నటించిన ఇతర సీరియళ్ళు మై నేం ఈస్ మంగతాయారు, నాన్న, శ్రీకృష్ణావతారాలు, గంగతో రాంబాబు, ఎదురీత మొదలైనవి.